Kuda ide muzički biznis u regionu i Srbiji - otkrivaju nam Rasta, Severina i Relja (Bassivity)\nOdgovor na ovo, ali i mnoga druga pitanja kada je reč o percepciji muzike na ovim prostorima, dali su nam gosti panela pod nazivom „Ko to tamo peva“ na dvanaestom Weekend media festivalu. Publika u prepunoj sali kompleksa bivše fabrike duvana, imala je priliku da posluša zanimljivu i dinamičnu diskusiju predstavnika muzičke scene regiona, tačnije, Stefana Đurića Rastu (Balkaton), Severinu Kojić, Tončija Huljića (Tonika) i Relju Milanovića (Bassivity Group).\nNa globalnom nivou, muzička industrija u protekloj godini vredela je skoro 20 milijardi dolara, a popularni načini izvođenja i produkcije pesama dolaze i u naš region. Sve je više autora koji eksperimentišu sa kombinacijom različitih muzičkih žanrova, YouTube kao platforma za slušanje pesama i gledanje spotova ubrzano raste na ovim prostorima (samo IDJ videos ima ukuno 4,3 milijarde pregleda), pa se postavlja pitanje koliko je region napredovao u smislu muzičke kreativnosti ali i brzorastućeg biznisa koji se u velikoj meri oslanja na Big Data analizu korisnika radi personalizacije sadržaja?\nZoran Šprajc (RTL Direkt), moderator ovog panela odmah je na početku pomenute sagovornike upitao kako to da je muzika na ovim prostorima preko noći „eksplodirala“ uz velike promene i pristup koji publika (posebno Generacija Z) ima prema njoj, postajući polako unosan biznis kao nikada pre.\nVeć na početku, Severina smatra da su nas promene vremenom održavale, bilo da pričamo o muzičkoj ili nekoj drugoj grani industrije, kao i da ovo što se dešava u regionu na muzičkoj sceni, zapravo nije novina. Ona dodaje da kada izvođač da legitimitet novom trendu, onda to postaje mainstream, otuda je potrebno da današni autori uvek budu na vrhunskom nivou da bi pesma uopšte došla do ljudi.\nŠtaviše, poznata kantautorka poseban akcenat stavlja na činjenicu koja je svima nama poznata, a to je da je YouTube uzeo primat u pojimanju muzike, posebno danas u vreme vladavine ega kada se izvođači sve više trkaju ko će zauzeti bolju poziciju na tranding listama. Prema njenim rečima, danas je i dalje ako izuzmemo sve moderne tehnologije, najbolja formula za dobru pesmu samo ostvarenje (tekst + muzika), izvođač i vreme objave.\nSeverina je u nekoliko navrata spomenula da iako je krenula putem moderne muzičke produkcije i dalje zadržava one tradicionalne metode poput koncerata i turneja – jer to i dalje privlači publiku i donosi ozbiljnu zaradu.\nKomercijalni mediji ne prepoznaju nove muzičke pravce, ali Internet da\nU nastavku panela, upitan o tome kako je došlo do spoja rep i folk kulture koji je stvorio jedan sasvim novi muzički pravac, Rasta objašnjava:\nKrucijalan momenat je bio kada smo Cobi i ja otpočeli saradnju i otvorili vrata narodnjacima za saradnju. Prelomno je bilo kada je, čini mi se, Boban Rajović snimio prvu pesmu sa nama i tako se prosto desio taj novi prelaz u muzičkom pravcu.\nDanas živimo u socijalno pogođenom regionu, što je na kraju dana razlog pisanja tekstova koji u sebi sadrže poznate brendove jer danas ono što forsiramo našem slušaocu mora da bude istinito i realno. Ne govorimo samo tu o brendovima, već i o socijalno angažovanim pesmama gde nema samo momenata senzacionalizma – a to je sve ono što karakteriše društvo sa ovih prostora.\nRasta između ostalog smatra da su mobilni telefoni i YouTube ekspanzija danas doveli do toga da se pravi pesma za spot, a ne obrnuto:\nPopularnost videa formirao je jedan kreativan deo i novi pravac usmeren ka mlađoj generaciji. Iskreno, mi tek sada istražujemo novi pravac plasiranja i produkovanja muzike i spotova.\nTrend koji je postavljen u modernoj muzičkoj interpretaciji, Relja smatra da je, u velikoj meri rezultat prvo pojave Interneta, YouTube-a a kasnije i njihove sve veće dostupnosti mladim ljudima koji sada lakše nego ikada pre mogu da pretražuju različite stilove i žanrove, a otuda i potreba za kreiranjem muzičkih miksova.\nMeđutim, čini se da je više faktora uticalo da danas budemo svedoci jednog sasvim drugačijeg identitena slušalaca koji tragaju upravo za novim, mešovitim i kreativnijim muzičkim ostvarenjima. Upravo ovakva situacija, sa strane emitovanja, produkcije, reklamiranja i dalje distribucije muzičkog sadržaja, potiskuje komercijale medije i fokusira se pre svega na Internet, što Relja dalje objašnjava:\nStvar od koje ne moramo i ne treba da bežimo je zapravo onaj muzički identitet koji nam je u srži i koji je zastupljen još odavno na ovm prostorima, evoluirajući vremenom. Ovakav razvoj situacije, doveo je do toga da nas komercijalni mediji koji ne podržavaju našu muziku, nateraju da na početku napravimo „gerila“ marketing model i proces kreiranja sadržaja, usmeravajući se dalje ka Internetu.\nAko se osvrnemo na druge medije, videćemo da su radio stanice totalno formatirane i da uredništvo zapravo i ne postoji. Izvođači i njihove pesme se „vrte“ na radiju ali je slušanost veoma mala. Danas je jedina relevantna „playlista“ trending sekcija na YouTube-u a čiju funkcionalnost poznaju ljudi koji rade u ovom servisu.\nPesma mora imati poruku i društveni angažman\nPrema mišljenju Tonči Huljića, danas muzičkoj industriji nedostaje više talentovanih mladih ljudi koji u produkciju pesama ulaze sa emocijom.\nLegendardni producent u Hrvatskoj i regionu, Tonči Huljić, smatra da postiji samo jedno logično pravilo koje se tiče muzičke scene regiona a zove se folk – žanr istinske muzičke potrebe regiona. „Postoji ono što je genetski zapisano na ovom prostorima kada je muzika u pitanju, odakle proističe i ta modifikacija muzičkih pravaca. Ipak, svaki trend spretno dođe do spoja sa folk muzikom“, dodaje Huljić i ističe:\nTreba uzeti u obzir da danas bavljenje muzikom nije toliko seksi što dalje dovodi do rasipanja mlade generacije koje neće da se bavi muzikom iz emocija, a kasnije i do eksperimentisanja i nastanka novih, jednostavnijih ostvarenja.\nDanas kada radimo muziku moramo da vidimo kako i kome se obraćamo. Štaviše, pitanje je vremena kada će, recimo pop muzika prihvatiti reči repa kao mainstream. Na kraju dana, autor danas (kao moderni manipulator emocijama) mora biti socijalno inteligentna osoba, da zna kome se obraća i šta sa određenom pesmom želi da ostvari.\nZa sam kraj, panelisti su bili složni da iako danas dosta pričamo o transformaciji muzike, uvek treba imati na umu da pesma mora imati poruku, društveni angažman, kao i da ljudi sa pesmom hoće da se zabave i da je percipiraju kao „izduvni ventil“ za mnoge stvari u životu.\nOno što je prema njihovim rečima budućnost daljeg razvoja muzičke industrije u regionu jestu streaming servisi koji će, svojom pojavom (Apple Music, Spotify) iz korena promeniti percepciju i autora i pesme kod korisnika. Kada svest slušalaca dođe do toga da su streaming aplikacije najboji način za slušanje muzike, samim tim će i kvalitet produkcije, same scene i autora biti podignut na viši nivo.


Američki državni sekretar Džon Keri, Minhen 13. februar 2016.\n"Nadamo se da bi ova nedelja mogla da bude nedelja promena", istakao je američki šef diplomatije tokom svog obraćanja na današnjoj konferenciji o bezbednosti u Minhenu.\nKriza u Siriji došla je na "prelomnu tačku" u kojoj bi odluka u bliskoj budućnosti mogla ili da okonča rat ili da "definiše neke veoma teške izbore za budućnost", izjavio je državni sekretar Džon Keri.\nŠef diplomatije SAD, Keri je govorio na globalnom forumu o bezbednosnim pitanjima dva dana nakon što se Međunarodna grupa za pomoć Siriji sastala na marginama te konferencije i složila o planu za prekid vatre u Siriji i dostavljanju humanitarne pomoći.\nGrupa od 17 zemalja pokušava da pronađe načine koji će podstaći nastavak pregovora sirijske vlade i umerene opozicije, koje su ovog meseca organizovale Ujedinjene nacije. Ti razgovori o političkoj tranziciji u Siriji propali su delom zbog nezadovoljstva opozicije zbog bombardovanja koje sirijska vojska uz pomoć ruskih snaga sprovodi u Alepu.\nRuski ministar inostranih poslova Sergej Lavrov izjavio je da je potrebna koordinacija ruskih i američkih snaga da bi prekid vatre bio sproveden u ratu u Siriji. Lavrov je naglasio da je svakodnevna vojna saradnja, posebno između dve zemlje, ključno sredstvo da bi se osiguralo dostavljanje humanitarne pomoći i okončanje nasilja. On je izrazio negodovanje povodom toga što saradnja nije išla dalje od sporazuma o izbegavanju incidenata između vojnih aviona.\nNa istoj konferenciji, državni sekretar Keri ponovo je naglasio snažne veze između Sjedinjenih Država i Evrope, ističući da Amerika ima izražen interes za njihovo jačanje i uspeh u trenutku kada se suočava sa novim tenzijama sa Rusijom i ogromnim prilivom izbeglica.\nKeri je uveravao američke saveznike u podršku Vašingtona u krizi u Ukrajini, izbegličkoj krizi izazvanoj uglavnom zbog sirijskog konflikta i po pitanju ostanka Velike Britanije u Evropskoj uniji.\nSamo nekoliko sati nakon što je ruski premijer Dmitrij Medvedev, na istoj konferenciji optužio Zapad da je ponovo započeo Hladni rat, sekretar Keri je rekao da je danas jasno da je, iako je Hladni rat odavno završen, potreba za hrabrošću i odlučnošču u odbrani slobode i mira, isto toliko neophodna kao i pre pola veka.


Profit Zetatransa u trećem kvartalu pao na 400.000 eura - Vijesti.me\nKompanija Zetatrans završila je treći kvartal sa profitom od 400,61 hiljadu eura, oko tri puta manjim nego u istom prošlogodišnjem periodu.\nPoslovni prihodi preduzeća iz carinsko-špediterske djelatnosti, koje godinama bilježi dobre rezultate, su, prema izvještaju objavljenom na sajtu Komisije za hartije od vrijednosti (KHOV), smanjeni 4,3 odsto na 3,99 miliona eura, a rashodi blago na oko 3,68 miliona eura.\nTroškovi materijala iznosili su 127,13 hiljada eura, zarada, naknada i ostali lični rashodi 1,42 miliona eura, a amortizacije i rezervisanja 434,34 hiljade eura. Ostali poslovni rashodi bili su 553,67 hiljada eura.\nAktiva je na kraju septembra iznosila 22,51 milion eura, 7,4 odsto niže nego u istom prošlogodišnjem periodu.\nNeraspoređena dobit iznosi 1,08 miliona eura.\nDugoročna rezervisanja i obaveze Zetatransa iznosile su 57,84 hiljade eura, a kratkoročna 1,06 miliona eura.\nMr.Black 4 godine i 11 mjeseci\nMonopolisti jos uvijek a kvalitet usluge 0. Milion uzmu samo od naplate ulaska na terminal.


Zapadni Balkan napustilo skoro 6 miliona ljudi\nEBRD Šokantni podaci o migracijama\nIselila trećina stanovništva Zapadnog Balkana\nAnalize EBRD-a pokazale su da prilikom migracija zemlje više napuštaju visokokvalificirani kadrovi nego zaposleni prosječnih znanja i vještina.\nPredsjednik Evropske banke za obnovu i razvoj Suma Čakrabarti (Chakrabarti) ističe da migracije kvalificiranih radnika imaju negativan efekt na produktivnost, ali i da negativne efekte na rast može imati i odlazak niskokvalificirane radne snage, prenosi Biznisinfo.\nEmigracija, posebno mladih obučenih kadrova, ozbiljan je problem za zapadni Balkan.\n- Migracije su motivirane razlikama u prihodima u uspoređivanju sa zemljama Evrope, što je glavni ciljani regije. Ali na migracije, također, utječe i nezadovoljstvo domaćim političkim i ekonomskim prilikama - kaže Čakrabarti.\nOn navodi da se procjenjuje da skoro šest miliona ljudi iz ove regije trenutno živi u inozemstvu, što predstavlja trećinu stanovništva zapadnog Balkana.\n- Bez obzira što ti ljudi šalju značajan iznos doznaka kući, njihove talente koriste druge zemlje. Također, doznake nemaju značajan efekt na razvoj. One ograničavaju i spremnost za rad onih koji su ostali “kod kuće'' - dodaje.\nKako kaže Čakrabarti, “rješavanje problema migracija je složeno”.\n- Nije tu riječ samo o podizanju nivoa prihoda, što je teško pitanje samo po sebi, već i o kreiranju boljih uvjeta za život na lokalnom i nacionalnom nivou. To podrazumijeva bolje funkcioniranje javnih institucija, koje služe ljudima umjesto da kompliciraju njihove živote, pružaju visokokvalitetnu zdravstvenu zaštitu i obrazovanje, ali i pravosudni sistem u kome će sudski procesi biti fer i neće trajati godinama - navodi on.\nTo, također, podrazumijeva pristup kvalitetnoj opskrbi vodom, ali i uslugama za prečišćavanje otpadnih voda, kao i dobra kvalitet zraka. To treba biti prioritet za kreatore ekonomske politike, baš kao što je prioritet bolji put ili željeznička pruga - zaključuje Čakrabarti.\nSuma Čakrabarti EBRD Migracije\nPreokret Juventusa i novi gol Ronalda za povratak na lidersku poziciju\nZbog saobraćajne nesreće obustavljen saobraćaj u oba smjera\nHoće li Sarajevo vratiti novac navijačima koji su putovali u Tuzlu?\nNjegov svijet: Šako Polumenta u najljepšem društvu\nPanika u Albaniji: Broj povrijeđenih se popeo na 50, Tirana bez struje i signala\nGlas u prvom planu: Ovo je deset najboljih vokala Balkana\nZločin iz strasti: Senad je Irmi zabranio da nosi kratke suknje i štikle\nVlasnik hladnjače kod Zenice: “Nemoj Nuraga, de izađi mi ususret, priznat ću te…”\nDžejlina sestra oduševila izvedbom mnogima omiljene pjesme\nSlasne ćufte u bijelom sosu


U proteklih nekoliko dana, Crveni Krst Novi Bečej delio je pakete pomoći najugroženijim građanima naše opštine. Ovom prilikom, podeljeno je dve stotine paketa pomoći koji su sadržali hranu, sredstva za higijenu i po deset kilograma brašna.\nPakete je obezbedilo Ministarstvo za rad, zapošljavanje, socijalna i boračka pitanja. Dunja Svirčev, sekretar Crvenog Krsta Novi Bečej, istakla je da se ovi paketi pomoći koje obezbeđuje Ministarstvo dele jednom godišnje, a da je Crveni Krst Vojvodine uspevao da obezbedi i pakete iz robnih rezervi koji se dele krajem godine, u novembru ili decembru. Ona je naglasila i da su spiskovi za podelu paketa sačinjeni u saradnji sa Centrom za socijalni rad, Udruženjem penzionera Novi Bečej, Opštinskom organizacijom invalida rada i mesnim zajednicama u opštini Novi Bečej.\nOsvrnuvši se na značaj ovakve pomoći, Svirčev je rekla: „Izuzetno je korisno, ali, daleko je od toga da je dovoljno. Dobili smo spiskove od Centra za socijalni rad, udruženja penzionera su predlagala penzionere sa niskim primanjima, na primer, neko ko ima penziju od sedam do deset, petnaest hiljada, maksimalno. Pogotovo kada žive dvoje u jednom domaćinstvu s tom jednom penzijom, to je veoma malo novčanih sredstava. Već računi kada se plate porodici ne ostane ništa. Veoma je značajno, ali, naglašavam, daleko od toga da je dovoljno s obzirom na to da je samo jednom godišnje. Korisnici koji dobiju pakete, nemaju pravo na narodnu kuhinju i obrnuto i gledamo da obuhvatimo što veći broj korisnika“.\nPodeljeno je osamdeset paketa u Novom Bečeju, pedeset u Novom Miloševu, četrdeset u Kumanu i trideset u Bočaru, a paketi su deljeni na lokacijama u svim naseljenim mestima, a u slučajevima gde se radi o nepokretnim ili nemoćnim licima, paketi su raznošeni domaćinstvima.


Grad kupio vozila saobraćajcima - juGmedia\nGrad kupio vozila saobraćajcima\nLokalna samouprava, u okviru programa bezbednosti saobraćaja, donirala je dva automobila i telekominikacionu opremu Policijskoj upravi u Vranju ukupne vrednosti od tri miliona i dvadeset četiri hiljade dinara.\nVozila marke „Lada Niva“ i „Fiat Grande Punto“ kao i telekomunikaciona oprema nabaljeni su novčanim sredstvima iz dela naplaćenih novčanih kazni u saobraćaju\nNa potpisivanju ugovora o donaciji rečeno je da se od naplaćenih kazni za prekršaje u saobraćaju , 70 odsto novca sliva u republički budžet, a 30 odsto ostaje lokalnoj samoupravi.\n“Od tog procenta lokalna samouprava izdvaja 50 odsto za unapređenje saobraćajne infrastrukture, a 50 odsto za bezbednost u saobraćaju. Kao predsednik Saveta za bezbednost saobraćaja u gradu predložio sam da se deo tog novca uoptrebi za opremanje saobraćajne policije”, rekao je gradonačelnik Slobodan Milenković i dodao da ukupna vrednost donacije iznosi 3.024.808 dinara, od kojih je 495.720 izdvojeno za telekomunikacionu opremu a 2.529.000 za vozila, njihovo opremanje i obeležavanje.\nNačelnik PU Igor Živković rekao da je ulaganje u opremu policije ulaganje u budućnost.\n,,Bezbednost je ponekad apstraktna, a ogleda se u redovnim aktivnostima policijskih službenika. Naša krialtica je da nebezbedne finansiraju bezbedne. Radićemo na povećanju sigurnosti učesnika u saobraćaju, ali nam je potrebna adekvatna oprema i u tome je i značaj potpisanog ugovora„, istakao je Živković na potpisivanju.\nGradonačelnik je naveo da je donacija iz 2016. u odnosu na 2015. godinu tru puta veća kao i da je grad u prethodnom periodu donirao i prikolicu za motorne sanke Sektoru za vanredne situacije, ali ne od namenskog novca za bezbednost saobraćaja.\nKoliko Nišlije duguju za komunalije: može reprogram i na rate\nKarte za Dejvis kup kod tapkaroša i do 80 evra, Čair poluprazan?\nAkcija podele vaučera za odmor u Srbiji biće nastavljena sutra, a leskovačke agencije već su prepune penzionera koji su najviše zainteresovani da…\nTatjani Nikolić priznanje “Žena zmaj”\nLESKOVAC - Tatjana Nikolić iz leskovačkog Udruženja poslovnih žena „Danica“ jedna je od 13 žena u Srbiji koja je ponela laskavo priznajnje “Cvet…\nLeskovac ostaje bez trafika koje rade cele noći (VIDEO)\nČetiri trafike iz centra Leskovca uklonjene su jutros sa javnihh površina, a isto je naloženo za još pet, tako da će Leskovac zvanično ostati bez…


Smrt stažiste pokrenula priču o nehumanim radnim uslovima u bankama - Biznis i Finansije\nHome\tVestiPolitika i društvo\tSmrt stažiste pokrenula priču o nehumanim radnim uslovima u bankama\nSmrt stažiste pokrenula priču o nehumanim radnim uslovima u bankama\nNemački student Moric Erhart (21) koji je bio na praksi u londonskom odeljku banke Meril Linč pronađen je mrtav u svom stanu, što je bio okidač za pokretanje istrage o eksploataciji zaposlenih u finansijskom sektoru i prenapornom radnom vremenu koje neki od njih na kraju plate svojim životima. Iako je za to prerano jer se još uvek ne znaju uzroci Erhartove smrti, gnev medija usmeren je na poslodavce koji poput “goniča robova” teraju mlade da danonoćno rade pokušavajući da ostave dobar utisak i možda da osiguraju radno mesto.\nTako Gardijan piše da je Erhart početkom leta bio presećan što je dobio šansu da preko raspusta odradi praksu u poznatoj američkoj banci u Sitiju, finansijskom distriktu engleske prestonice. Kraj leta međutim nije dočekao. Pred kraj prakse, 15. avgusta, pronađen je mrtav pod tušem u stanu u kojem je bio privremeno smešten.\nErhartova fotografija sa društvenih mreža\nNjegova smrt pokrenula je debatu o iskorišćavanju mladih zaposlenih i stažista u finansijskim kućama. Kris Rebuk, profesor koji drži predavanja HR-ovima međunarodnih banaka, rekao je Fajnenšl Tajmsu da je nehumano radno vreme mladih u Sitiju gorući problem: “Iz raznih razloga, od individualne ambicije do teškog nalaženja posla, ljudi su prilično očajni i pristaju na sve. Neki poslodavci to iskorišćavaju i teraju ih da rade i preko svojih mogućnosti, što se neretko odrazi na njihovo zdravlje”.\nU razgovoru sa jednim od stažista iz finansijske industrije novinari su saznali da je noćna mora stažista “Magični krug”, što je sleng za sledeću situaciju: taksijem se vraćate kući s pola u sedam ujutru a taksista vas čeka u kolima da se istuširate i presvučete da bi vas vratio u kancelariju.\nIstraga o smrti Morica Erharta još nije gotova, pa se ne zna pravi uzrok smrti, ali čini se da su britanski mediji uvereni da je u pitanju bio premor. Naime, nekoliko njih piše da je Erhart tri dana uzastopno radio i dan i noć, i da je u poslednje dve nedelje 8 dana i noći proveo na poslu. Neki su već imali uvid u njegovu online biografiju i razgovore sa poslodavcima, među kojima su iskopali rečenicu u kojoj Erhart objašnjava da je veoma ambiciozan i da preteruje sa radom što mu povremeno negativno utiče na zdravlje.\nPriča se međutim dalje zahuktava. Iz organizacije FinanceInterns koja pomaže studentima da se snađu pri ulasku u okrutnu finansijsku industriju kažu da su uslovi rada u njoj “robovski” i da će pokrenuti inicijativu za uspostavljanje nezavisnog tela koji bi predstavljalo “glas mladih koji rade u finansijskim kućama”. Po njihovim rečima, od stažista se mogu čuti prave horor priče o njihovom obavljanju prakse. U početku takav život delulje glamurozno – stažistima daju automobile američke proizvodnje i plaćaju im izlaske u noćne klubove ali suština je da oni to krvavo zarade, radeći više od 12 h dnevno, šest i po dana u nedelji.


Tabloidi kao instrument za skretanje problema | MC_ONLINE\nKRIK se od prošle sedmice suočava sa kampanjom koja ih nastoji dovesti u vezu sa jednom od kriminalnih grupa o kojoj godinama izvještava.\nfoto: Dragana Pećo/twitter\nOd prošle sedmice, tabloidi i mediji bliski vlastima Srbije pokrenuli su ozbiljnu i opasnu kampanju protiv Mreže za istraživanje kriminala i korupcije-KRIK kojom je narušena bezbjednost novinara tog medija čiji se rad pokušava diskreditovati dovođenjem u vezu sa Veljkom Belivukom, uhapšenim vođom kriminalno-navijačke grupe koji je pod istragom zbog tri ubistva, otmica i posjedovanja oružja, za Media.ba kažu novinari i predstavnici novinarskih udruženja te zemlje.\n“KRIK-Belivukov privatni medij”, “TAJNI DIL KRIK-A I BELIVUKA: Odavao informacije novinarima portala - OTAC NESTALOG STRAHINJE: Velja rekao da se njima javimo!”, “Imaju jedan cilj, a to je da unište Aleksandra Vučića i preuzmu vlast!”, “KAKVI LICEMERI, STRAŠNI LICEMERI! Novinari KRIK tvrde "da im neko crta mete na čelu", a šta bi se desilo da je neko svedočio da je Belivuk sarađivao sa Informerom?!?”, samo su neki od naslova koji su se u posljednje vrijeme mogli vidjeti u tabloidima Alo, Kurir, Informer i drugim, a u kojima se KRIK povezuje sa kriminalnom grupom i njenim vođom.\n“Kampanja je naročito opasna jer nas kriminalizuje i targetira, stavlja na jednu stranu kriminalnog rata u kom je život izgubilo više od 50 ljudi”, kaže novinarka KRIK-a Bojana Pavlović.\nKada je riječ o optužbama koje su iznesene na račun KRIK-a, Pavlović kaže da su one sulude jer KRIK godinama kontinuirano izvještava o “ovoj grupi i njenim dubokim vezama u državi” i dodaje da je riječ o napadu koji je “još jedan pokušaj vlasti da nas zastraši, spreči da govorimo o njenim vezama sa organizovanim kriminalom, poljulja poverenje čitalaca u naše izveštavanje i obeshrabri buduće izvore da sa nama razgovaraju”.\nO navedenoj kriminalnoj grupi KRIK je počeo prikupljati podatke 2016. godine, a Pavlović objašnjava da se to desilo u vrijeme kada je Veljko Belivuk poznatiji kao Veljo Nevolja preuzeo tu grupu poslije ubistva jednog od vođa navijača Fudbalskog kluba “Partizan”, Aleksandra Stankovića zvanog Sale Mutavi.\nOd tada su, kako tvrdi Pavlović, mnogi članovi te grupe prolazili sa oslobađajućim presudama ili blagim kaznama, a Belivuk koji je bio optužen zbog ubistva je na kraju oslobođen.\n“Otkrili smo da je grupa imala duboke veze u državi, pre svega u policiji i politici”, kaže Pavlović i dodaje da je ta grupa vremenom jačala i uključila se u kriminalni rat između škaljarskog i kavačkog kriminalnog klana.\nIako klanovi potiču iz dva mala mjesta iz Crne Gore, Pavlović kaže da su se njihovi sukobi proširili širom Balkana u kojima je stradalo više od 50 osoba. Prema istraživanju KRIK-a, među stradalim u sukobima kriminalnih grupa su bili i članovi porodica, advokati, nedužni prolaznici, a u posljednjih godinu i po se u vezu sa sukobima dovodi i nestanak 15 mlađih muškaraca.\nO detaljima istrage koja se povezuje sa nestankom, ali i ubistvima nekih od tih muškaraca, je nakon sjednice Saveta za nacionalnu bezbednost, na konferenciji za medije održanoj 6. marta ove godine, javno govorio i predsjednik Srbije Aleksandar Vučić koji je sa ministrom policije Aleksandrom Vulinom i premijerkom te zemlje Anom Brnabić odlučio da javnosti prikaže uznemirujuće fotografije zločina koje je izvršila kriminalna grupa Belivuka. Takvu Vučićevu odluku su senzacionalističkim naslovima najavljivali brojni tabloidi i provladni mediji, među kojima su, između ostalog, bili Pink.rs, portal Srpskog telegrafa-Republika, Novosti.rs, Alo. Na prikazanim fotografijama se vidi oružje, kao i beživotna tijela i njihovi dijelovi, a prikazivanje takvog uznemirujućeg sadržaja je izazvalo brojne osude u javnosti, kao i članova porodica ubijenih mladića.\nIako su mediji bili dužni zaštititi javnost od takvog sadržaja, Nova.rs je tada napisala da je prenos, uživo emitovan na 13 televizija u Srbiji, te da je povodom toga izostala zvanična reakcija Regulatornog tela za elektronske medije (REM) u Srbiji što je 15. marta potvrdila i članica Saveta REM-a Judita Popović koja ne očekuje da će to tijelo pokrenuti službeni postupak, iako bi to, smatra, trebalo uraditi zbog čega je i sama podnijela prijavu.\nVučić je u februaru ove godine najavio još jedan rat kriminalnim grupama, među kojima i onoj koju je predvodio Belivuk. Vučić je to radio i u prošlosti zbog čega je u oktobru 2020., na neki način, ismijan od strane pojedinih medija koji su objavljivali naslove poput: “Vučić po ko zna koji put objavio rat mafiji...’KRAJ VICA!’ “.\nSituacija sa KRIK-om je u medijima, s druge strane, predstavljena mnogo ozbiljnije, što je bilo i u slučaju kada se Danilo Vučić dovodio u vezu sa jednim od članova kriminalno-navijačke grupe, Aleksandrom Vidojevićem zvanim Aca Rošavi, zbog čega su predstavnici vlasti Srbije javno napali KRIK jer svojim izvještavanjem “kriminalizuje i ugrožava život” predsjednikovog sina.\nVidojević je, kako kaže Pavlović, policijskim dokumentima označen kao član kavačkog klana zbog čega su iz KRIK-a tražili da se objasni kakav je odnos predsjednikovog sina sa tom grupom i “ukazivali na to da kriminalci mogu uticati na ovaj način kontrolisati predsednika države”.\nNakon iznošenja uznemirujućih fotografija u javnost, uslijedila je kampanja provladinih medija i tabloida protiv KRIK-a za koje Pavlović kaže da su “glasnogovornici raspoloženja vlasti u Srbiji – bilo prema susedima, političkim protivnicima, partijskim članovima, pa i novinarima”. Prema njenom mišljenju, tabloidi služe za ispipavanje stavova javnosti, ali i obračune sa nepodobnima i da “tabloidi u Srbiji primaju stotine hiljade evra svake godine iz budžeta za projekte koje raspisuje država”.\nTabloidi kao “izdresirani psi”\nZa tabloide u Srbiji, novinar Nedim Sejdinović kaže da su “sastavni, neraskidivi deo Vučićeve vlasti” i da svakodnevno krše novinarske kodekse te zemlje kako bi ostvarili svoje propagandne i političke ciljeve, te predstavljaju sve suprotno od onoga što bi mediji koji drže do javnog interesa, trebali da budu.\n“U slučaju KRIK-a dobili su signal da napadnu ovaj istraživački centar, i onda su zdušno krenuli u akciju, kao nekakvi izdresirani psi”, kaže Sejdinović koji za kampanju koja se vodi protiv KRIK-a kaže da je jeziva i neljudska.\nSejdinović smatra da je kampanja protiv KRIK-a nastala kao odgovor vlasti Srbije na rad istraživačkog medija koji već godinama, profesionalno i argumentovano, otkriva razne afere.\n“Ona ima za cilj da zastraši, ne samo urednike i novinare KRIK-a i drugih nezavisnih medija, već i one građane koji imaju kritički odnos prema autokratskoj i visokokorumpiranoj vlasti Aleksandra Vučića”, kaže Sejdinović i naglašava kako mediji sve više pišu o bliskim vezama vlasti i organizovanog kriminala u Srbiji.\nZa razliku od KRIK-a, u tekstovima kojima se vodi kampanja protiv tog medija u kojim ga se nastoji povezati sa kriminalnim vođom, ne postoje argumenti i dokazi koji to potvrđuju. Činjenica je da, u nekim od takvih medija, poput tabloida Alo.rs, nedostaju dokazi i za druge teme o kojima izvještavaju zbog čega se taj medij nalazi na crvenoj listi rizičnih medija factcheckerske platforme Raskrikavanje.rs.\nKampanja koja se vodi protiv KRIK-a za Sejdinovića je primitivna taktika koja prolazi u zemljama sa niskom medijskom i političkom pismenošću, gdje se, takvom mediju, usput pokušava “uliti strah u kosti” kako bi ubuduće razmišljao o tome šta radi i objavljuje. Sejdinović smatra da takvo zastrašivanje, neće “upaliti” u slučaju KRIK-a i novinara koji su “oguglali na pritiske”.\n“Ali, ne mogu reći da nisam zabrinut: režim Aleksandra Vučića je spreman na sve, pa nije isključeno da javno dezavuisanje i zastrašivanje pređe i u neku narednu, goru fazu”, ističe Sejdinović.\nKampanja protiv KRIK-a nastavila se i nakon što Vučić putem televizije Pink pozvao javnost Srbije da ne napada KRIK i da ih puste da rade svoj posao, a u kampanju su se uključili i poslanici vladajuće Srpske napredne stranke koji su nastavili da šire opasne insinuacije o KRIK-u.\nPovodom kampanje koja se vodi protiv KRIK-a reagovale su brojne međunarodne medijske organizacije , strane ambasade u toj zemlji, novinarska udruženja iz Srbije koja su osudila neargumentovanu i klevetničku kampanju provladinih medija, kao i pokušaj kriminalizacije hrabrih i profesionalnih novinarki i novinara istraživačkog portala.\nZbog ignorisanja napada na medije i medijske radnike u Srbiji i kampanje koja se vodi protiv KRIK-a, Nezavisno društvo novinara Vojvodine (NDNV), Nezavisno udruženje novinara Srbije (NUNS), Asocijacija medija, Asocijacija onlajn medija (AOM) i Poslovno udruženje Asocijacije nezavisnih lokalnih medija „Lokal pres“ su 13. marta odlučili da istupe iz Radne grupe za bezbednost i zaštitu novinara Vlade Srbije, koja je osnovana krajem prošle godine.\n“Odluka o povlačenju iz Radne grupe za bezbednost novinara veoma je dobra, ali se postavlja pitanje da li su udruženja u nju uopšte trebalo da ulaze. Odavno je, naime, svima jasno da državni organi ne samo da ne žele da zaštite nezavisne medije i novinare nego su oni glavni generator njihovog progona”, kaže Sejdinović.\nOn smatra i da bi novinarska udruženja trebala razmisliti i o napuštanju Stalne radne grupe za bezbednost novinara koju su osnovali Republičko javno tužilaštvo, Ministarstvo unutrašnjih poslova Republike Srbije, kao i medijske i novinarske asocijacije, zbog toga što iako postoji godinama, ta grupa nije ni blizu da ostvari ciljeve zbog kojih je formirana. Upravo od tih tijela, pet nabrojanih udruženja i asocijacija su zatražile da demantuju neutemeljene i opasne insinuacije o povezanosti KRIK-a sa kriminalnim grupama i da preduzmu sve mjere kako bi novinari i redakcija KRIK-a bili zaštićeni budući da im je kampanjom koja se protiv njih vodi, bezbjednost ozbiljno ugrožena.\nPredsjednik Upravnog odbora NDNV-a Norbert Šinković i pravnica NUNS-a Marija Babić kažu da ih, u slučaju kampanje koja se vodi protiv KRIK-a, posebno brine to što uprkos zahtjevima koja su njihova udruženja uputila državnim vlastima, te institucije šute.\n“Ne bih ulazio u nagađanja da li će reagovati ili ne, međutim, vidimo da danima se ne oglašava niko iz tih institucija. A Skupština Srbije je, umesto da otvori kvalitetnu debatu o položaju novinara, stala u red u napadima na novinare”, za Media.ba kaže Šinković.\nDio medijske scene u Srbiji je, prema riječima Šinkovića, postao instrument koji je u rukama različitih političkih grupa, te kada najviši nosioci vlasti nekoga targetiraju, oni najčešće “završe na naslovnim stranama tih tabolida. I to je već jedan uhodan sistem”.\n“U našem slučaju to je samo dokaz da imamo ozbiljan problem kako sa institucijama, tako i sa razumevanjem medija. Medijska pismenost je ključna stvar, a mi je imamo na izuzetno niskom nivou, prema mojoj proceni”, dodao je Šinković istučući da je za borbu protiv takvih kampanja potrebna “vladavina prava i podrška građana koji razumeju kontekst događaja”.\nKampanjom koja se vodi protiv KRIK-a, za Međusektorsku grupu za slobodu izražavanja i medija, kao i Radnu grupu Nacionalnog konventa o Evropskoj uniji, predstavlja skretanje pažnje sa veza između vlasti i kriminala. Takvog mišljenja je i pravnica Babić koja za Media.ba kaže da se ovom kampanjom želi skrenuti tema na drugu stranu.\n“Da se sa državnih funkcionera skine odgovornost za nastanak, jačanje i zlodela ove i drugih kriminalnih grupa u Srbiji“, kaže Babić.\nBabić ističe da istraživački novinari u Srbiji duži niz godina rade pod konstantnim priscima i prijetnjama, te da iako sve to utiče na njihov rad oni nastavljaju obavljati svoj posao hrabro i profesionalno.\n„To nam govori u koliko se lošoj situaciji nalaze mediji i novinari u Srbiji i koliko je na niskom nivou sloboda medija i sloboda izražavanja“, istakla je Babić.\nPredstavnici NUNS-a, NDNV-a, Udruženje medija, AOM-a, Lokal presa i Slavko Ćuruvija fondacije, 16. marta održali su konferenciju za medije na kojoj su ponovo zatražili da se povodom napada na novinare redakcije KRIK izjasni Republičko javno tužilaštvo, a osim toga, zatražili su i razgovor sa međunarodnim institucijama u Srbiji.\nPredsjednik NUNS-a Željko Bodrožić je tom prilikom, pozvao navedeno tužilaštvo da se izjasni o tome da li se protiv nekoga iz redakcije KRIK-a vodi postupak, a od REM-a zatražio da se izjasni o širenju dezinformacija na televizijama sa nacionalnom pokrivenošću, posebno na Televiziji Pink.\nGlavni i odgovorni urednik KRIK-a Stevan Dojčinović je tokom te konferencije za medije, između ostalog, rekao i da su novinari KRIK-a izloženi napadima provladinih medija od svog osnivanja, ali da je ovo do sada, najopasnija kampanja.\n„Oni nas svrstavaju, bez ikakvih dokaza, da smo deo neke kriminalne grupe, a razlog tome je to što godinama pišemo o vezi između Belivukove grupe i vrha vlasti. Sada, kada vlast hoće da hapsi tu grupu i želi da izbriše prošlost sa tom grupom, pokušavaju da odbrane sebe optužujući nas“, na konferenciji je rekao Dojčinović.\nTreći slučaj obijanja stana članicama redakcije KRIK-a\nTabloidom protiv zdravog razuma


Planirane 22 ključne ekonomske reforme od 2022. do 2024. – Vesti iz srbije i sveta\nHome > Ekonomija > Planirane 22 ključne ekonomske reforme od 2022. do 2024.\nPlanirane 22 ključne ekonomske reforme od 2022. do 2024.\nGlavni cilj ove strukturne reforme je da Poreska uprava postane organizacija koju karakteriše moderno digitalno poslovanje, navedeno je u dokumentu.\nZatim da Poreska uprava bude administracija orijentisana ka pružanju usluga poreskim obveznicima, da se usluge pružaju u skladu sa najboljim međunarodnim standardima i da postoji analiza rizika koja omogućava efikasno korišćenje raspoloživih resursa za optimizaciju prikupljanja prihoda.\nReforma podrazumeva tri komponente, prva je integrisani informacioni sistem baziran na COTS-u, koji ukršta i proverava podatke Poreske uprave i trećih strana u cilju otkrivanja poreskih obveznika koji ne posluju u skladu sa propisima (nabavka i početak implementacije COTS se očekuje u 2022).\nDruga komponenta je lični e-Portal prilagođen svakom poreskom obvezniku, koji predstavlja modul za direktnu komunikaciju pojedinca sa Poreskom upravom, a treće je unapređenje stručnog obrazovanja poreskih službenika na Poreskoj akademiji.\nNavedena su tri ključna izazova za konkurentnost i inkluzivni rast i povezane strukturne reforme.\nPrvi izazvao je povećanje zaposlenosti, posebno mladih i usklađivanje kvalifikacija sa potrebama tržišta rada, a povezane reforme su: Uspostavljanje okvira za uvođenje Garancija za mlade u Srbiji, Kvalifikacije orijentisane prema potrebama tržišta rada i Unapređenje ambijenta za podsticanje, podršku i praćenje cirkularnih i ekonomskih migracija.\nDrugi izazov je Unapređenje poslovnog ambijenta povoljnijeg za investicije, a reforme su: Unapređenje kvaliteta pružanja javnih usluga kroz optimizaciju i digitalizaciju administrativnih postupaka – ePapir, Održivo i efikasno upravljanje privrednim subjektima u vlasništvu Srbije (PSRS) i Razvoj domaćeg tržišta kapitala kroz uvođenje novih pravnih instituta i obezbeđivanje većeg stepena zaštite investitora.\nTreći ključni izazvao je Efikasnije korišćenje energije uz dalje otvaranje energetskog tržišta, a tu su reforme: Razvoj energetskog tržišta uz izgradnju energetske infrastrukture i Unapređenje uslova za povećanje energetske efikasnosti kroz unapređenje pravnog i institucionalnog okvira i obezbeđenje podsticaja.\nKada je reč o oblasti Upravljanja javnim finansijama, predviđene reforme su: Transformacija Poreske uprave i Uvođenje novog modela fiskalizacije i prelazak na elektronsko fakturisanje.\nU oblasti Zelene tranzicije, sprovodiće se reforme: Uvođenje koncepta cirkularne ekonomije i Uspostavljanje depozitnog sistema u oblasti upravljanja ambalažnim otpadom.\nU oblasti Digitalna transformacija predviđene reforme su: Razvoj i unapređenje nacionalne informaciono-komunikacione infrastrukture i Uspostavljanje infrastrukture i okruženja za kreiranje i primenu inovativnih i rešenja baziranih na veštačkoj inteligenciji.\nU oblasti Istraživanje, razvoj i inovacije, sprovodiće se reforma i Razvoj startap ekosistema i Stvaranje uslova za razvoj bionauka i bioekonomije kroz izgradnju BIO4 Kampusa.\nKada je reč o Reformi u oblasti ekonomskih integracija, predviđena je reforma Unapređenje uslova i uklanjanje prepreka trgovini.\nU oblasti Reforme transportnog tržišta biće sprovedena Reforma železnice kroz unapređenje bezbednosti u železničkom saobraćaju i efikasnosti putničkog saobraćaja, a u oblasti Poljoprivreda, industrija i usluge reforme: Unapređenje konkurentnosti poljoprivrede i Bezbedan i kvalitetan proizvod – faktor razvoja industrije.\nU oblasti Obrazovanje i veštine radiće se na reformi Digitalizacija sistema obrazovanja i uvođenje jedinstvenog informacionog sistema obrazovanja.\nKada je reč o poslednje dve oblasti Socijalna zaštita i inkluzija i Sistemi zdravstvene zaštite, radiće se i reforma: Digitalizacija u zdravstvenom sistemu.\nIndustrijsko-hemijski park Prahovo strateški projekat za državu\nOktober 28, 2021 Oktober 28, 2021 025\nPenzioneri sutra prvi dobijaju 30 evra od države


Misljenje od DR\nTema: Misljenje od DR\n29.01.2004., 15:43 #1\nZelela bid ukoliko je moguce da me posavetujete.Imam 27 godina dete staro 3 godine i pre otprilike 3 meseca sam imala kiretazu koja je bila medicinski indikovana, uzasan grip pracen visokom temperaturom i ginekolog mi je savetovao da je najbolje da se trudnoca prekine. Da naglasim da se sve to izdesavalo u periodu kraj 1 i pocetak 2 meseca trudnoce.\nSada bih zelela da znam dali je preporucljivo da ponovo ostanem u drugom stanju pre isteka tih 6 meseci od kiretaze. Dali je to opasno?\n29.01.2004., 16:14 #2\nPrva 3 meseca trudnoce su najbitnija za razvoj ploda i sve sto se desi u tome periodu ima uticaj na dete,konzumiranje lekova,u tvom slucaju(ne moramo na vi)visoka temperatura,boginje,zracenja...mogu ostaviti traga na detetu u vidu raznih anomalija.Tako da prekid trudnoce je bio apsolutno indikovan.\nSto se tice ostajanja u drugom stanju,ti si potpuno zdrava,imas uredne cikluse...tu ne postoji prepreka ali ja bi ti savetovala da pricekas jos malo iz jednostavnog razloga,vladaju virusi,tebe opet moze zakaciti neka prehlada koja bi zahtevala konzumiranje lekova,epidemija gripa kod nas se tek zahuktava,sacekaj bar da se izvucemo iz ove zime,mesec,dva.Pri tome vec imas malo dete koje se moze razboliti a ti ga moras negovati i time opet dovodis u rizik trudnocu.\nAutor sale_nadj u forumu Ljubav i seks\nPoslednja poruka: 09.01.2006., 00:30\nDa li nas mišljenje...\nPoslednja poruka: 06.05.2004., 16:57


Projekat će obuhvatiti besplatnu obuku računovođa i revizora za primenu računovodstvene i revizorske regulative i edukaciju o značaju pouzdanijeg i kvalitetnijeg finansijskog izveštavanja. Na ovaj način će računovođama biti omogućeno sastavljanje kvalitetnijih finansijskih izveštaja, a revizorima kvalitetnije obavljanje eksterne revizije.\n- Ukoliko želimo da privučemo investicije izuzetno je važno da imamo kvalitetno finansijsko izveštavanje, čime omogućavamo malim i srednjim preduzećima da šire svoja poslovanja, a privredi da bude konkurentna na tržištu Evropske unije. U cilju poboljšanja poslovne i investicione klime u Srbiji važno je da obezbedimo pouzdane i tačne finansijske informacije i imamo kvalitetnu računovodstvenu i revizorsku struku - kaže Biljana Bogovac, Partner za reviziju kompanije PwC Srbija.\nProjekat će trajati do kraja 2019.godine, a obuhvatiće veliki broj interaktivnih radionica širom Srbije na kojima će polaznicima kroz praktične primere biti pokazana primena konkretnog standarda, kao i najčešće dileme i greške koje se tom prilikom prave.\nFoto: UN Women BiH / Facebook\n- Edukacija svih polaznika ove obuke koja će se sprovoditi širom Srbije važna je ne samo za računovođe i revizore, već posredno i za privredu. Jedino kroz učenje i širenje znanja i iskustava možemo da odgovoroimo savremenim promenama u poslovanju i omogućimo tačnije i kvalitetnije finansijske izveštaje - kaže Aleksandar Janjušević, rukovodilac Grupe za računovodstvo i reviziju, Ministarstvo finansija Republike Srbije.\nPolaznici će imati mogućnost da sa iskusnim predavačima, ekspertima u oblasti MSFI i MSR i upotrebi savremenih naučnih alata i tehnologija, razgovaraju o svojim problemima u vezi sa primenom konkretnog standarda.\n- Projekat "Računaj na podršku" predstavlja primer uspešne saradnje privrede i visokoškolske ustanove, gde obe strane učesnicima pružaju odgovarajući spoj teorije i prakse u oblasti Međunarodnih standarda finansijskog izveštavanja i Međunarodnih standarda revizije. To je model celoživotnog učenja pojedinca koji prati aktuelne trendove usavršavanja i sticanja novih znanja i veština kako bi se obezbedila i održala konkrentska prednost na savremenom tržištu rada - kaže prof. dr Lidija Barjaktarović sa Univerziteta Singidunum Beograd.\nProjekat "Računaj na podršku" je deo projekta za unapredjenje korporativnog izveštavanja koji je deo Programa za reformu računovodstva i institucionalno jačanje (REPARIS), koji se finansira sredstvima donacije obezbeđene od strane Vlade Švajcarske Konfederacije. Nosioci Projekta su: PwC Srbija, Univerzitet Singidunum Beograd, PwC Mađarska i AARC Ltd.


Svečanim defileom i akademijom kojoj su, između ostalih, prisustvovali patrijarh Srpske pravoslavne crkve (SPC) Irinej i zvaničnici Srbije, u Banjaluci je obilježen Dan Republike Srpske, kojeg je Ustavni sud Bosne i Hercegovine (BIH) proglasio neustavnim.\nNa defileu na Trgu Krajine u centru Banjaluke učestvovalo je više od 2.400 ljudi, među kojima je bilo najviše pripadnika policije Republike Srpske.\nTokom defilea intonirane su himna Republike Srbije i bosanskohercegovačkog enititeta Republike Srpske.\nHimna Bosne i Hercegovine nije intonirana.\nČlan Predsjedništva BiH iz reda srpskog naroda Milorad Dodik je u obraćanju tokom defilea podsjetio da se Dan RS proslavlja 28. put.\nU svom govoru nije pomenuo odluku Ustavnog suda BiH od 29. marta 2019. godine, kojom je obelježavanje 9. januara u RS okarakterisano kao neustavno. Ustavni sud BiH odluku je donio u procesu utvrđivanja usklađenosti 9. januara 1992., kao dana proglašenja Republike srpskog naroda Bosne i Hercegovine sa Ustavom BiH.\nJoš jedan Dodikov govor\nOdluku Ustavnog suda BiH pomenuo je u svom drugom govoru, koji je održao istog dana, nakon defilea, u sportskoj dvorani „Borik“, gde je održana svečana akademija pod motom „Za sva vremena“.\nDodik je poručio kako „ne prihvata inkviziciju Ustavnog suda BIH koji nam je putem tri stranca i dva Bošnjaka nametao rješenje, to nije sloboda“.\nDirektno se obratio onima koji, kako je rekao „osporavaju praznik“, kazavši da oni slobodno žive u RS.\n„Oni su dio našeg života, nesmetano upražnjavaju svoju vjeru, imaju svoje hramove. Oni su dio našeg sistema. Unutar su i Parlamenta i Vlade i svih drugih institucija. I ne trebamo im ništa zamjeriti, oni će osporavati, a mi ćemo slaviti i obilježavati“, naveo je Dodik.\nU ponovnom obraćanju Dodik je izjavio i da je RS slobodna, demokratska, parlamentarna, „ali isto tako hrišćanska Republika“, te da je ona sinonim za slobodu i ispunjenje sna stotina generacija.\n„RS je za 28 godina je postala činjenica i na geografskoj i na političkoj karti svijeta. RS ima svoju teritoriju, svoje institucije vlasti i narod koji vjeruje toj vlasti, ima narod koji voli RS, a zagledan je u Srbiju“, kazao je Dodik.\nOn je dodao da se ne smije bježati od integracije sa Srbijom na koju, kako je rekao, RS ima pravo.\n„Sad nam osporavaju kao drugim narodima da možemo da kažemo da imamo pravo na naše samoopredjeljenje. Doći će vrijeme kada ćemo imati to pravo. A tada ćemo jasno i glasno reći kao danas na Trgu Krajine da smo mi oni koji hoće mir na ovim prostorima“, rekao je on.\nBrnabić: Ponosna na politiku pomaganja 'našem narodu'\n„Čestitam vam 28 rođendan vaše i naše Republike Srpske“, kazala je premijerka Srbije Ana Brnabić i podsjetila da je drugi put u Banjaluci na proslavi 9. januara.\nProšle godine je istom prilkom prihvatila Orden Republike Srpske na lenti, iako je riječ o priznanju koje je 1994. godine, u jeku rata u BiH, uručeno i kasnije osuđenima za ratne zločine Radovanu Karadžiću, Ratku Mladiću, Biljani Plavšić i Momčilu Krajišniku.\nBrnabić je ovog 9. januara navela da je RS sinonim za stabilnost, mir i sigurnost i to, kako je rekla, svi treba da vide i na taj način treba da poštuju.\n„U turbuletnim vremenima kakva su ova koja poživljavamo, dužnost političkih lidera je da ne sede skrštenih ruku već da bez prestanka rade za narod i za opšte dobro“, kazala je Brnabić.\nDodala je da je ponosna što uz predsjednika Srbije Aleksandara Vučića, Vlada Srbije javno i, kako je navela, bez nepotrebnog izvinjavanja provodi politiku pomaganja „našeg naroda gde god on živeo“.\n„Nažalost, svedoci smo i mnogo toga lošeg što se dešava u regionu. Tu prevashodno mislim na odnos prema Srpskoj pravoslavnoj crkvi (SPC) i njenim vernicima u Crnoj Gori. Prema suštinskim pitanjima koja se tiču našeg zajedničkog, srpskog istorijskog, kulturnog i verskog nasleđa i našeg identiteta“, kazala je Brnabić, i dodala da bez obzira na sve Srbija mora da nastavi saradnju sa svima u regionu.\nPodsjetimo, Skupština Crne Gore usvojila je pre dvije sedmice, 27. decembra 2019. godine, Zakon o slobodi vjeroispovjesti koji po uverenju iz SPC, za posljedicu ima i to da će njena i imovina vjerskih zajednica u toj državi postati državno vlasništvo.\nCvijanović o ratu i miru\nPredsjednica Republike Srpske Željka Cvijanović je u govoru na Svečanoj akademiji rekla da je 9. januar "dan u kojem na poseban način obilježavamo slobodu koju živimo", te podsjetila na žrtve onih koji su tu slobodu "odbranili u ratu".\n"Naša prošlost i budućnost nalaže nam da uvijek idemo spremni da odgovorimo na izazove. Mnogima smeta što je Republika Srpska stvorena u miru, prije ratnih sukoba, što je u ratu odbranjena, a nakon rata očuvana i izgrađivana. Za razliku od Srpske, Federacija BiH je nastala u ratu, potpisivanjem Dejtonskog mirovnog sporazuma. Otuda i osporavanje 9. januara 1992. kao dana rođenja Republike, jer taj datum remeti cjelokupan lažni koncept o ratu, o stradanju, o broju žrtava", rekla je predsjednica RS.\nSvečanoj akademiji prisustvovali su i patrijarh Srpske pravoslavne crkve Irinej, koji je isti dan služio liturgiju u hramu Hrista spasitelja u Banjaluci, predsjedavajući Vijeća ministara BiH Zoran Tegeltija, predsjednik skupštine i predsjednik Vlade RS, te poslanici ministri iz Republike Srpske i Srbije.\nObilježavanje 9. januara počelo je dodjelom nagrada i priznanja zaslužnim pojedincima i institucijama u Palati Republike, a među njima je bio i ministar odbrane Srbije Aleksandar Vulin koji je odlikovan ordenom zastave Republike Srpske (RS) sa zlatnim vijencem. Vulinu je orden dodijeljen kako je rečeno, za "rad i zasluge u međunarodnoj saradnji i učvršćenju mira, lične rezultate i dostignuća, kao i za doprinos u razvoju sveukupnih odnosa između Republike Srbije i Republike Srpske".\nParada u Banja Luci-defile Ministarstva unutrašnjih poslova\nOHR podsjeća na Ustavni sud\nČlan Predsjedništva Bosne i Hercegovine Šefik Džaferović u vrijeme parade u Banjaluci, posjetio je Memorijalni centar za žrtve genocida koje su počinili pripadnici Vojske Republike Srpske i paravojne formacije 1995. godine nad Bošnjacima, u Potočarima kraj Srebrenice na istoku BiH.\nU Socijaldemokratskoj partiji (SDP) BIH, ocjenjuju kako je obilježavanje neustavnog 9. januara "idealna prilika da novi fingirani sukob koalicioni partneri Savez nezavisnih socijaldemokrata (SNSD) i SDA, sa svojim priljepcima Demokratskom frontom (DF) i Savezom za bolju budućnost (SBB), prodaju kao borbu za ostvarenje svako svog svetog patriotskog cilja".\nU Našoj stranci navode da 9. januar ne može biti dan Republike Srpske jer je neustavan i takođe podsjećaju na odluku Ustavnog suda BIH.\n"Ne smijemo zaboraviti da je istog mišljenja i Evropska komisija za demokratiju kroz pravo, poznatija kao Venecijanska komisija. Odluka vlasti RS-a da taj dan obilježavaju kao dan entiteta ugrožavanje je demokratije, podrška politici rata te uvreda i prijetnja povratnicima i žrtvama najstravičnijih ratnih zločina uključujući i genocid. Uvreda je i svima onima koji tekovine ratnih zločina ne žele prihvatiti kao svoje", piše, između ostalog, u saopštenju iz Naše stranke.


Tržnice-Pijace Tuzla: Korekcije u radu pijace – prodaja voća i povrća na alternativnoj lokaciji – Glas TK\nTržnice-Pijace Tuzla: Korekcije u radu pijace – prodaja voća i povrća na alternativnoj lokaciji\nTržnice-Pijace Tuzla obavještavaju javnost da je zbog radova na sanaciji ogromne štete, koju je uzrokovao požar na Centralnoj gradskoj pijaci u Tuzli, došlo do određenih korekcija u radu pijace. Tako će od srijede, 6. marta prodaja voća i povrća biti organizovana na alternativnoj lokaciji, u unutrašnjem dvorištu Pijace, između zgrada Mliječne pijace i Uprave preduzeća.\nNa ovaj način se nastoji , usprkos krupnim građevinskim zahvatima, zadržati pijaca otvorenom i stvoriti barem minimum uslova za nesmetano poslovanje velikog broja ljudi koji od nje žive.\nO tome kada će i ostali dijelovi pijačnog kompleksa biti osposobljeni za normalan rad, javnost će biti blagovremeno obavještena. Tržnice Pijace Tuzla mole sve svoje dugogodišnje mušterije i građane Tuzle da pokažu strpljenje i razumijevanje za novonastalu situaciju.\nPrevious Post: Danas počinje isplata penzija za februar\nNext Post: Evropski parlament izglasao: Ukida se pomjeranje sata od 2021. godine


Created: Saturday, 24 November 2018 12:46\n23. novembra 2018. održan je sastanak Odbora za sektorski socijalni dijalog u profesionalnom fudbalu u čijem radu učestvuju predstavnici FIFPro-a, UEFA, ECA(Evropsko udruženje klubova) i EPFL (Evropsko udruženje profesionalnih liga). Teme o kojima se raspravljalo obuhvatale su okvir za primjenu Sporazuma socijalnih partnera, radni status, zaštitu i zdravlje na radu fudbalera, disciplinska pravila, zaštitu maloljetnih lica u fudbalu. Sastanak je održan pod pokroviteljstvom Evropske komisije. SPFCG je na sastanku predstavljao Vladimir Krsmanović, generalni sekretar.\nVečeras svečano proglašenje FIFA FIFPro World 11\nCreated: Monday, 24 September 2018 16:15\nU iščekivanju svečanog proglašenja World 11 u Londonu, podsjećamo se da je u akciji za izbor FIFA FIFPro WOrld 11, koju je SPFCG sproveo u I i II CFL učestvovao 371 fudbaler. Na taj način i naši igrači su zajedno sa 25.000 svojih kolega iz 65 zemalja svijeta učestvovali u glasanju za izbor najboljih među najboljima


Španci kupuju Mrdju | BeliOrlovi.rs\nŠpanci kupuju Mrdju\n31. maja 2010 - 10:29|Transferi Fudbalera 2010|Komentari\nKapiten Vojvodine Dragan Mrđa sigurno će napustiti Novi Sad ovoga leta. Posle ponuda iz Poljske i priče da je već viđen u Turskoj, otvorila se nova, rekli bismo, najatraktivnija opcija za napadača „lala“.\nPrema pisanju Sporta prvi igrač i strelac Jelen Superlige nalazi se na meti Rasinga iz Santandera. Predstavnici stalnog člana Primere spremni su da već narednih dana postignu dogovor s upravom Novosađana i da plate obeštećenje za reprezentativca Srbije.\nPoznato je da se u dresu kluba iz Santandera afirmisao Nikola Žigić i da predstavnici Rasinga imaju lepo mišljenje o srpskim napadačima. Na meti kluba iz Santandera bio je već Dejan Lekić, ali je Mrđa isplativija opcija za budžet španskog kluba.


CHRIS Negotin - Vodič za branioce po službenoj dužnosti\nVodič za branioce po službenoj dužnosti\nHelsinški odbor za ljudska prava u Republici Srpskoj u saradnji sa partnerima Helsinškim komitetom za ljudska prava u Makedoniji, Pravnom pomoći u Tirani i Mrežom odbora za ljudska prava u Srbiji CHRIS implementirala je projekat “Unapređenje sistema odbrane po službenoj dužnosti u Bosni i Hercegovini, Srbiji, Makedoniji, Albaniji i Kosovu”. Projekat se primarno bavio advokatima koji se mogu pojaviti kao branioci po službenoj dužnosti pred sudovima, kao i onim nevladinim organizacijama koje djeluju u oblasti reforme pravosuđa i vladavine prava, sa ciljem da se doprinese unapređenju sistema odbrane kroz transparentan sistem imenovanja, kompetencija i plaćanja branioca po službenoj dužnosti.\nU julu 2015. godine ABA ROLI BRRLN (Balkans Regional Rule of Law Network) dodelio je grant Helsinškom odboru za ljudska prava u Republici Srpskoj (BiH) kako bi predvodio procenu sistema odbrana po službenojdužnosti u zemljama regiona. Helsinški odbor u RS je radio sa organizacijama civilnog društva i advokatskim komorama u svakoj od zemalja BRRLN mreže da razviju praktične politike koje sadrže konkretne preporuke za poboljšanje prava okrivljenih i položaja branioca koji ih zastupaju po službenoj dužnosti. Ovaj Vodič je izrađen u sklopu ovog projekta i osmišljen je tako da pruža smernice braniocima koji zastupaju osumnjičene/optužene po službenoj dužnosti. Vodič na jednom mestu i u najkraćim crtama, izlaže osnovne zakonske odredbe koje se tiču odbrane po službenoj dužnosti, obaveze i prava branilaca po službenoj dužnosti koje iz tih odredbi proizilaze, te ukazuje na nove institute koji su u pravni poredak Srbije uvedeni izmenama krivično procesnog zakonodavstva.\nVodič je namenjena braniocima po službenoj dužnosti ali i drugim učesnicima u krivičnom postupku koji se u svom radu susreću sa odbranom po službenoj dužnosti. Cilj vodiča je da na jednom mestu i u najkraćim crtama, izloži osnovne zakonske odredbe koje se tiču odbrane po službenoj dužnosti, obaveza i prava branilaca po službenoj dužnosti, koje iz tih odredbi proizlaze, kao i da ukaže na nove institute koji su u naš pravni poredak uvedeni izmenama krivičnoprocesnog zakonodavstva. Prava i dužnosti branilaca po službenoj dužnosti uređena su različitim propisima od kojih je Zakonik o krivičnom postupku (u daljem tekstu: ZKP) sigurno najvažniji. Pored ZKP, pojedini aspekti odbrane po službenoj dužnosti uređeni su i Zakonom o advokaturi, Zakonom o maloletnim učiniocima krivičnih dela i krivičnopravnoj zaštiti maloletnih lica, Kodeksom profesionalne etike advokata, Pravilnikom o visini nagrade za rad advokata za odbrane po službenoj dužnosti i Pravilnikom o načinu i uslovima za plaćanje poreske obaveze putem kompenzacije. Najvažniji međunarodni akti koji jemče pravo na odbranu po službenoj dužnosti su Međunarodni pakt o građanskim i političkim pravima i Evropska konvencija za zaštitu ljudskih prava i osnovnih sloboda.\nVodič za okriviljenog kroz krivični postupak i njegov odnos sa braniocem po službenoj dužnosti\nUnapređenje sistema odbrane po službenoj dužnosti u Republici Srbiji\nKako unaprediti sistem odbrane po službenoj dužnosti u Republici Srbiji?


Počinje prolećni semestar | VISOKA ŠKOLA ZA KOMUNIKACIJE\nVISOKA ŠKOLA ZA KOMUNIKACIJE > Aktuelno > Počinje prolećni semestar\nNarednog ponedeljka – 15. februara počinje prolećni semestar i nastava na osnovnim i master akademskim studijama. U zavisnosti od situacije i odluka nadležnih organa a u vezi poštovanja mera zaštite od infekcije Cov-19 virusom, Škola obaveštava studente da su moguće izmene u režimu nastave i rasporedu časova za ovaj semestar. Ukoliko do toga dođe Škola će izdati blagovremena uputstva i obaveštenja.\nPoštujući sve propisane mere zaštite za vreme trajanja pandemije Covid-19, Viskom svojim studentima i nastavnicima obezbeđuje bezbedno radno okruženje, higijenske uslove i prostorno distanciranje za vreme nastavnih aktivonsti.\nZa sada, nastava će se odvijati redovno po rasporedu časova a ukoliko epidemiološka situacija i preporuke državnih organa budu iziskivale, Viskom će nastavu prilagoditi uslovima, kako bi se mere ispoštovale a nastava i aktivnosti Škole realizovali.\nViskom apeluje na svoje studetne, nastavnike i saradnike da se dosledno pridržavaju mera borbe protiv Cov-19 virusa i da drže distancu, obavezno nose zaštitne maske i održavaju higijenu ruku a za šta postoje svi preduslovi u prostorijama Škole.


Sjednica o raspuštanju Skupštine Kosova 22. augusta | Kosovo | Al Jazeera Balkans\nSjednica o raspuštanju Skupštine Kosova 22. augusta\nPredsjednik parlamenta Kadri Veseli pozvao je predsjednika Kosova Hashima Thacija da odredi datum vanrednih izbora.\nHaradinaj i Veseli vanredne izbore vide kao jedinu opcijuEPA\nVanredna sednica kosovske skupštine na kojoj će biti razmatrano njeno raspuštanje biće održana 22. avgusta, jednoglasno su odlučili šefovi poslaničkih grupa.\nOdluka o sazivanju ove sednice doneta je nakon što je Ramush Haradinaj podneo neopozivu ostavku na premijersku funkciju, radi saslušanja u Specijalnom tužilaštvu u Hagu, javio je portal Lajmi.\nTu odluku za Lajmi su potvrdili svi šefovi parlamentarnih grupa nakon sednice Predsedništva koju je sazvao predsednik kosovske skupštine Kadri Veseli.\nNakon sednice, predsednik kosovskog parlamenta i najuticajnije vladajuće DPK, Kadri Veseli, pozvao je predsednika Kosova Hashima Thacija da odmah odredi datum izbora.\nVeseli je rekao da je na sednici predsedništva parlamenta postignut konsenzus o nekim odlukama koje su, prema njegovim rečima, u interesu građana.\n"Raspuštanje skupštine omogućava predsedniku da automatski odredi datum izbora. Rekao sam s punim ubeđenjem i još uvek tvrdim da su izbori jedino rešenje za građane. Oni nisu samo opcija ili alternativa, već prava odluka za građane. Ovom odlukom pokazali smo dostojanstvo", rekao je Veseli čestitajući građanima, prenala je prištinska Koha.\nPošto je datum sednice parlamenta o raspuštanju skupštine određen, izbori bi trebalo da budu održani 30-45 dana od 22. avgusta, rekao je Veseli novinarima, dodajući, međutim, da je datum određivanja izbora u nadležnosti kosovskog predsednika.\nNaime, ukoliko većina poslanika bude za raspuštanje skupštine, počeće da teče rok od 10 dana u kom kosovski predsednik Hashim Thaci mora da raspiše vanredne parlamentarne izbore, navodi portal Kossev.\nHaradinaj pozdravlja raspuštanje skupštine\nZa raspuštanje kosovske skupštine potrebno je dve trećina glasova svih poslanika, odnosno 81 glas.\nKosovski premijer u ostavci Ramush Haradinaj pozdravio je odluku predsedništva parlamenta o datumu raspuštanja tog zakonodavnog tela.\nKoha je prenela da je Haradinaj rekao da je odluka skupštinskog predsedništva o održavanju rasprave 22. avgusta o raspuštanju tog tela "odgovarajuća i u skladu sa zakonima i ustavom".\nTom odlukom je, prema njegovim rečima, trasiran put izbornom procesu "kao jedinoj i neophodnoj opciji".\nŠef poslaničke grupe DSK Avdullah Hoti nakon sastanka predsedništva skupštine izjavio da je dogovoreno da pre raspuštanja škupštine bude odobren IPA sporazum koji će Kosovu doneti gotovo 100 miliona evra.\nŠef poslaničke grupe ABK-a Ahmet Isufi rekao je da je ovom odlukom mandat vraćen narodu, dok je Memli Krasniki iz DPK-a je rekao da je konačno proces odlaska na vanredne izbore danas institucionalan.\nPoslanik Inicijative Bilal Sherifi je rekao da se šefovi poslaničkih grupa nisu odlučili za raniji datum jer to, kako je kazao, ima veze sa zabrinutostima i preporukama Evropske unije da im treba više vremena da pripreme posmatračku misiju koja će nadgledati izbore.\nVeseli poručio Thaciju: Nema novog mandatara, izbori su neizbježni\nHaradinaj pozvao parlament na vanredne izbore


RTS :: Kancelarija za KiM odbacuje optužbe Edite Tahiri\nPolitika Kancelarija za KiM odbacuje optužbe Edite Tahiri\nKancelarija za KiM odbacuje optužbe Edite Tahiri\nčetvrtak, 31. dec 2015, 16:23 -> 17:08\nKancelarija za Kosovo i Metohiju Vlade Srbije optužila je vlasti u Prištini da su odgovorne za kašnjenje u sprovođenju dogovora o integraciji pripadnika Civilne zaštite u kosovske institucije\nU odgovoru na optužbe kosovske ministarke Edite Tahiri iz Kancelarije je rečeno da se integracija može dovršiti onda kada "Priština dosledno ispoštuje potpisani sporazum i svim preostalim (387) pripadnicima CZ za integraciju omogući sva prava koja im iz tog sporazuma pripadaju".\n"Sprovođenju sporazuma o integraciji pripadnika CZ Beograd je pristupio poučen iskustvom u sprovođenju sporazuma o integraciji bivših pripadnika MUP-a, usled čega je 149 tih pripadnika MUP-a sada 'na ulici'. Oni su izigrani od strane istih zvaničnika Prištine koji su odgovorni i za sprovođenje ovog sporazuma o CZ i dele lekcije o kršenju tog i drugih dogovora", navodi se u odgovoru koji prenosi portal Košev.\nKosovska ministarka za dijalog sa Srbijom Edita Tahiri optužila je juče Srbiju da je prekršila Briselski sporazum i sprečila pripadnike CZ da se integrišu u kosovski sistem.\nMeđutim, Kancelarija za Kosovo i Metohiju je odbacila te optužbe i navela da je sporazum o integraciji pripadnika CZ trebalo da bude sproveden najkasnije do 15. septembra.\nDodaje se da je Beograd sve obaveze u vezi sa sprovođenjem sporazuma u potpunosti ispunio, osim dela o prekidu isplate zarada pripadnicima CZ, jer ne postoji jasna predikcija kada će Priština u potpunosti integrisati i početi da plaća sve integrisane pripadnike CZ.\n"Mi te ljude ne možemo da ostavimo bez primanja zbog neodgovornosti Prištine, kao što je to slučaj sa neintegrisanim pripadnicima MUP-a. Zakonsko rešenje, kojim bi Beograd trebalo precizno da reguliše prestanak njihovog plaćanja, povezano je sa jasno definisanim datumom integracije svih pripadnika CZ i početkom njihovog plaćanja od strane Prištine", navodi se u odgovoru.\nDodaje se da je integracija precizno dogovorena za 483 pripadnika CZ do 1. septembra, ali da je to do sada učinjeno za 105 osoba.\n"Zatim je lično Edita Tahiri menjala i obećavala da će puna integracija biti završena do kraja oktobra, te do kraja novembra, da bi, ponovo samoinicijativno, odredila novi termin 29. decembar i o tome pripadnike CZ obavestila 28. decembra", poručivši im da kolektivno dođu na potpisivanje ugovora u Bošnjačku mahalu, u severnoj Kosovskoj Mitrovici, navodi se u odgovoru.\nTakođe se navodi da Beograd nije mogao da pristane na ponudu da deo ljudi bude angažovan na privremenim projektima, odnosno da 16 osoba pređe da radi na luksemburškom projektu izgradnje regionalnog vodovoda na severu Kosova koji je oročen na dve godine, jer to nije predviđeno u usaglašenom spisku institucija za integraciju pripadnika CZ.\nDodaje se da je Beograd predložio da tih 16 ljudi bude trajno angažovano u preduzeću "Ibar Lepenac" čime bi se stvorili preduslovi i za integraciju preostalih 378 pripadnika CZ, ali da to nije prihvaćeno.\n"Ne želimo u ovom trenutku da spekulišemo koje su namere i interesi Prištine za opstrukciju ove vrste. Naš jedini uslov je onaj koji je i predviđen i dogovoren sporazumom o CZ - da svih 483 pripadnika CZ bude integrisano u trajnu instituciju na severu KiM. A s obzirom na iskustvo sa integracijom pripadnika MUP-a, ne možemo dozvoliti da ugovore potpiše deo predviđenih osoba za integraciju koji imaju definisane uslove, a drugi deo, čija integracija još nije precizirana, ne potpiše i to učini naknadno", navodi se u odgovoru.


M.A. , balkaninsight.com\nUbistvo generala Kasema Sulejmanija, komandanta elitnih jedinica Kuds Iranske revolucionarne garde (IRGC), iza koga stoje američke snage u Iraku, izaziva kontroverze koje su stigle i do Balkana.\nU rezoluciji koju je republikanski senator Ted Kruz podneo Senatu navodi se da je general Sulejmani planirao terorističke napade širom sveta, uključujući i Bosnu. Iranska ambasada u Sarajevu odbacila je takve tvrdnje. U međuvremenu, Albanija, koja pruža utočište militantnoj iranskoj opozicionog grupi Narodni mudžahedini Iraka (MEK), proterala je dvojicu iranskih diplomata, koji su navodno povezani sa IRGC i iranskim Ministarstvom za informisanje i bezbednost (MOIS).\nDetalji ovih epizoda nisu poznati, ali očigledno je da na Balkanu postoji mogućnost izbijanja nasilja između Irana i njihovih protivnika. Tu mogućnost povećava ne samo prisustvo MEK u Albaniji, već i žestoko regionalno suparništvo između Irana i Saudijske Arabije, odnosno Izraela, te traumatizovanost Irana zbog mogućeg pokušaja Amerike da promeni vlast.\nBalkan bi mogao da postane kolateralna šteta strateških rivalstava na Bliskom istoku - zbog geografske blizine i lakših ciljeva, i kao mesto gde bi Iran mogao da napadne svoje protivnike. U ovom trenutku dve države su u prvom planu: Albanija i Bosna i Hercegovina, piše "Balkan Insight".\nAlbanija se našla na udaru iranskog besa kada je počela da prima pripadnike MEK, organizacije nalik na sektu koja je i jedan od najžešćih neprijatelja iranskog režima. Godine 2013, Albanija je postigla dogovor sa administracijom Baraka Obame, prema kome će pružati utočište članovima MEK.\nPočeli su da dolaze 2016, a sada ih ima oko 3.000. Godine 2012. američki Stejt dipartment skinuo je MEK sa spiska terorističkih organizacija, a 2017. delegacija istaknutih američkih senatora posetila je rukovodstvo MEK u Albaniji.\nOrganizacija već sada uživa podršku pojedinih bliskih saradnika američkog predsednika Donalda Trampa, poput njegovog bivšeg savetnika za nacionalnu bezbednost Džona Boltona, koji je u međuvremenu "izašao iz igre", i advokata Rudolfa Đulijanija, koji je im je i dalje blizak. On je u zamenu za usluge lobiranja od njih dobio finansijsku nadoknadu.\nS obzirom na to da uvek postoji mogućnost da Amerikanci požele da menjaju režim u Iranu, kao i na Trampovo povlačenje iz nuklearnog sporazuma sa Iranom, prisustvo MEK stvara opasnost da bi Albanija, a možda i ceo region, mogli da budu uhvaćeni u sukob između MEK i iranske vlade.\nIako bi se, zbog udaljenosti, lako moglo posumnjati u sposobnost Irana da napadne MEK u Albaniji, u martu 2018. albanske snage bezbednosti uhapsile su dva Iranca zbog sumnje da su planirali teroristički napad na pripadnike MEK. Oni su pušteni na slobodu zbog nedostatka dokaza. Aprila 2018. Struan Stivenson, bivši član Evropskog parlamenta i borac protiv iranskog režima, optužio je Iran da je imenovao visoke članove MOIS na pozicije u ambasadi u Albaniji, uključujući i ambasadora Golama Huseina Muhamadniju, i prvog sekretara Mustafu Rudakija, a u cilju podrivanja MEK u Albaniji.\nIranski operativci i diplomate navodno su širili strah u lokalnom stanovništvu zbog prisustva MEK u kontekstu kulturnih događaja. Albanija je proterala ambasadora i još jednog neidentifikovanog diplomatu, možda Mustafu Rudakija, u decembru 2018. zbog nacionalne bezbednosti.\nU oktobru 2019. šef albanske policije Ardi Veliju tvrdio je da je neka iranska paravojna grupa, koju su činila tri iranca i jedan turski državljanin, planirala terorističke napade na MEK.\nNije poznato da li su optužbe na račun Irana ozbiljne, ili Albanija samo nastoji da s dodvori Americi. Ali nema sumnje da su odnosi između Teherana i Tirane sada veoma zategnuti. Iranski vrhovni vođa Ali Hamnej verovatno je mislio na Albaniju kada je spomenuo “malu, ali zlobnu evropsku zemlju, u kojoj su se američki elementi urotili sa iranskim izdajnicima i planiraju napade na Islamsku Republiku”.\nZa Iran, Balkan je plodno tlo za napade na protivnike. Zemlja je poznata po sposobnosti da napada neprijatelje širom sveta, a kako onda ne bi bio u regionu koji je posebno atraktivna meta zbog propustljivih granica, korupcije, slabe vladavine prava i verovatno nespremnih službi bezbednost, piše "Balkan Insight".\nPrema rečima stručnjaka za bezbednost Pola Pilara, Iran možda ne može da bude sponzor globalnog terorizma, ali je i dalje je sposoban za izvođenje terorističkih napada kao vida odmazde. Jasno je zašto bi Iran mogao da strahuje od MEK i njihovog prisustva na Balkanu. MEK se hvalio da njihovo premeštanje u Albaniju znači podmlađivanje pokreta u borbi protiv režima, a neki izvori u Iranu i na Balkanu tvrde da MEK namerava da otvori novi kamp za obuku u Albaniji.\nKako navodi sajt, druga država u regionu, u koju bi mogao da se “prelije” sukob između Irana i njegovih protivnika, jeste Bosna. Iran je u prošlosti često podržavao različite političke i vojne ličnosti u toj zemlji. Za vreme rata u Bosni 1992-1995, Iran je pružao podršku različitim muslimanskih borbenim jedinicama, kao što je Sedma muslimanska brigada, i to u novcu, oružju, kroz obuku ili putem obaveštajnih informacija. Iranska obaveštajna služba time je stekla uporište u Bosni, koje je ostalo jako i posle rata. Godine 2014. Bosna je proterala iranske diplomate povezane sa obaveštajnim službama zbog kontakata sa džihadistima u Gornjoj Maoči, selu ozloglašenom kao centru tvrdokornih vehabija i salafista.\nGodine 2016. kosovske vlasti optužile su iranskog nacionalistu Hasana Azarija Bendžadija, koji je vodio Fondaciju za Kuran Kosova, krovnu organizaciju pet šiitskih nevladinih organizacija na Kosovu, za finansiranje terorizma i ekstremizma, kao i pranje novca. Bendžadi je navodno bio zadužen za širenje ideološke antizapadne i antisemitske propagande u korist Irana. Posle Sulejmanijeve smrti, kosovske vlasti uhapsile su ženu koja je na Fejsbuku zahtevala osvetu za ciljani napad.\nSaudijska Arabija takođe širi prisustvo u muslimanskim delovima Bosne, dok je Izrael postao jedan od glavnih pomagača Republike Srpske. U tom kontekstu, Balkan, a naročito Bosna mogli bi da postanu neka vrsta bojnog polja "sa strane" za velike protivnike na Bliskom istoku.\nU situaciji kada ima osećaj da su ga SAD, Izrael i Saudijska Arabija saterali u čošak, Iran bi mogao da dođe u iskušenje da uništi svoje protivnike u Bosni, uz pomoć političkih predstavnika, oružanih grupa i obaveštajnih službi, pogotovo što i Izrael i Saudijska Arabija imaju veći uticaj na Balkanu, nego Iran, zaključuje "Balkan Insight".\nGde se nalazi Iran?


NTO i lokalne TO radiće na unaprjeđenju destinacijskog menadžmenta | Radio Jadran\nPočetna Turizam NTO i lokalne TO radiće na unaprjeđenju destinacijskog menadžmenta\nSaradnja radi sinhronizacije promotivnih aktivnosti i unaprjeđenja destinacijskog menadžmenta biće intenzivirana u narednom period između NTO I lokalnih turističkih organizacija, zaključeno je na sastanku direktorice NTO, Ane Tripković Marković sa predstavnicima lokalnuh turističkih organizacija.\n“Predstavljen je načelni plan sajamskih nastupa i prezentacija u susret narednoj ljetnjoj turističkoj sezoni, koji podrazumijeva nastup na najznačajnijim turističkim sajmovima i berzama na strateškim emitivnim tržištima, ali i nekim novim, u skladu sa rastom tražnje i otvaranjem avio linija. Predstavnici lokalnih turističkih organizacija upoznati su i sa mogućnostima za turističku promociju u okviru predstavljanja Crne Gore na Svjetskoj izložbi EXPO koja se održava u Dubaiju tokom narednih šest mjeseci”, saopšteno je iz NTO.\nPored definisanih tema, predmet sastanka bio je i unaprjeđenje funkcionisanja sistema destinacijskog menadžmenta.\nRezimirajući rezultate ljetnje turističke sezone, Tripković Marković je, na osnovu izvještaja koje lokalne turističke organizacije dostavljaju na nedjeljnom nivou Nacionalnoj turističkoj organizaciji Crne Gore, konstatovala da su, u kontekstu vanrednih okolnosti u kojima se odvijala ova sezona ostvareni dobri rezultati, kako u primorskim, tako i u turističkim opštinama na sjeveru.\nPrethodni članakKonferencija parlamenata malih evropskih država u Hotelu Lazure\nSledeći članakKošarkašice Primorja sa ubjedljivom pobjedom otvorile međunarodni turnir


Francuzi odabrali hotele Budvanske rivijere\nNa turističkoj berzi Top Resa 2014, koja se ovih dana održava u Parizu, na zajedničkom štandu Nacionalne Turističke Organizacije Crne Gore i Ministarstva održivog razvoja i turizma, kao i brojnih privrednika iz Crne Gore, Hotelska grupa Budvanska rivijera promoviše svoju ponudu.\nPrvog dana Berze upriličen je sastanak sa predstavnicima agencije Prodintour, koji su iskazali veliko zadovoljstvo povodom uspješne poslovne saradnje i ogromnog zadovoljstva francuskih turista koji godinama unazad dolaze u hotel Palas.\nUgovor za 2015. godinu potpisan je u martu tekuće godine, a realizacija istog označiće deceniju saradnje sa ovim touroperatorom. Pozitivni utisci turista uvrstili su Palas među 3 najbolja hotela u konkurenciji 11 mediteranskih zemalja u kojima postoje klub hoteli Prodintoura. Precizan rejting hotela znaće se polovinom oktobra, nakon obrade svih pristiglih anketa. Na istom sastanku već su započeti pregovori za 2016. godinu.\nJoš jedan važan iskorak u osvajanju Francuskog tržišta napravljen je potpisivanjem ugovora sa MTO Travel za dolaske turista u hotel Castellastva. Ugovor će važiti za period od 18. aprila do 18. oktobra, čime će se ovaj hotel vratiti u turističke tokove sa aktivnim funkcionisanjem od šest mjeseci u toku godine i ostvariti pred i post sezonski rad.\nNakon 21 godine zakupodavnog odnosa, temeljna adaptacija i unaprijeđeni kvalitet ponude ovog 40 godina starog hotela, uslovila je da nedavna kategorizacija rezultira sa 4*.\nIstoga dana rada sajma obavljeni su i razgovori sa predstavnicima Thomas Cook- a za tržišta Francuske i Belgije.\nTop resa je ove godine okupila profesionalce u turističkom biznisu iz 160 zemalja.


Međunarodna konferencija: Zdravstveni wellness i spa turizam u fokusu nakon Covid 19 epidemije | Privredna komora Crne Gore\nPozivamo vas da uzmete učešće na 9. Međunarodnoj konferenciji pod nazivom: Zdravstveni wellness i spa turizam u fokusu nakon covid 19 epidemije, koja će se održati 28. i 29.oktobra 2020. godine, Hotel Splendid Conference & Spa Resort, Budva - Crna Gora.\nKonferenciju organizuju Medical SPA Asocijacija Crne Gore u saradnji sa Klasterom zdravstvenog turizma Crne Gore i Ministarstvom održivog razvoja i turizma Crne Gore. Cilj konferencije i ove godine je okupiti ugledne domaće i inostrane stručnjake, operativce i konsultante iz područja medicine i turizma, predstavnike hotelijerske i wellness industrije, koji će zajednički pokušati odgovoriti na ključna pitanja o fazama razvoja zdravstvenog wellness i spa turizma u Crnoj Gori i region kao i perspektivi ovog specifičnog oblika turističke ponude u vrijeme globalne pandemije korona virusom. Konferencija će otvoriti tematiku nove mogućnosti kreiranja proizvoda zdravstvenog turizma kako u pravcu rehabilitacije oboljelih od COVID 19 infekcije tako i preventivnih programa u kapacitetima wellness i spa ponude. Svoje modele i rezultate za posezonu -low season tourism predstavit će i stručnjaci iz regiona. Učesnici Konferencije pokušaće da odgovore na pitanje kako će izgledati industrija zdravstvenog wellness i spa turizma u post-covid 19 periodu.\nZnačajan odziv vrhunskih evropskih i svjetskih institucija, kompanija i predavača na konferenciji proteklih osam godina potvrdio je njezin značaj i pozicioniranje na mapi evropskih skupova zdravstvenog turizma. Regionalnom tržištu trebaju stručni skupovi u sektoru zdravstvenog turizma fokusirani na razmjenu znanja i iskustava ključnih učesnika industrije. Zdravstveni turizam postaje ključni segment nacionalnih strategija razvoja turizma sve većeg broja zemalja regiona s ciljem rasta udjela na Evropskom tržištu. Vjerujemo da će skupovi poput 9. Konferencije zdravstvenog wellness i spa turizma odrediti buduće lidere navedenog procesa.\nZdravstvenim ustanovama u privatnom i državnom vlasništvu, poduzetnicima u zdravstvu, putničkim agencijama, hotelijerima, marketinškim agencijama, investitorima...\nIX međunarodni Samit Zdravstvenog, Wellness & Spa turizma – Izložbeni dio za : hotele, specijalne bolnice, banje/ terme, wellness & spa centre…\nUcesnicima konferencije na raspolaganju je kontinget soba u hotelu Splendid 5*. Više informacija o hotelu možete pronaći na: www.montenegrostars.com


Evropska komisija smatra da je Folksvagen varao kupce\nBeta 5. septembra 2016. 22:00\nEvropska komesarka za pravosudje ocenila je da je auto-gigant Folksvagen (VW) izveo ogromnu prevaru s vozilima s dizel-motorima, kršeći propise većine zemalja EU o zaštiti potrošača.\n„U većini država-članica EU izgleda da su pravila prakično prekršena“, izjavila je Vera Jurova na konferenciji za novinare u Briselu.\nTakodje je moguće da je Folksvagen prekršio i evropske propise o prodaji i garancijama za robu široke potrošnje, dodala je ona.\nNa pitanje AFP, Folksvagen je rekao da te tvrdnje smatra „neosnovanim“ i „jasno ih odbacuje“, održavajući „redovan i konstruktivan dijalog s vlastima i institucijama u Briselu“.\n„Način dobijanja obeštećenja je u EU komplikovaniji nego u SAD“, priznala je komesarka. Komisija je stoga letos pokrenula široke konsultacije o tome sa organizacijama potrošača u svakoj zemlji-članici od kojih je tražila da joj daju informacije, i sa državnim organima nadležnim za zaštitu potrošača.\nSastanci sa organizacijama potrošača i nadležnim državnim organima su zakazani za 8. i 29. septembar. To treba da bude prilika da se razmotri mogućnost kolektivnih tužbi protiv nemačkog proizvodjača.\nPo pisanju lista „Di Velt“, Folksvagen je prekršio pravila zaštite potrošača u 20 zemalja EU.\n„Ta kompanija je sada, posle SAD, suočena s pretnjom da će i u EU morati da isplati milijarde evra kazni i naknada štete“, navodi list.\nNemačka grupa koja je vlasnik 12 marki vozila, uključujući Folksvagen, Audi, Porše, Seat i Škodu, pristala je da plati 15 milijardi dolara u SAD da bi izmirila samo deo sudskih potraživanja u vezi sa „Dizelgejtom“.\nVW se uz to obavezao da od vlasnika u SAD otkupi 480.000 automobila s dizel-motorima od 2.000 kubika, opremljenih softverom za prevaru pri merenju zagadjenja, ili da ih popravkom uskladi sa standardima. Njihovi vlasnici će takodje dobiti nadoknadu do 10.000 dolara po automobilu, u zavisnosti od modela.


Dečija nedelja : Južne vesti\nTokom Dečije nedelje popust na članarinu u vranjskoj biblioteci\n08:12, 6. 10. 2020.\nPovodom obeležavanja Dečije nedelje Biblioteka “Bora Stanković” u Vranju za školarce koji se žele da postanu članovi ili obnove članarinu do 10. oktobra daje popust od 100 dinara, saopštavaju iz ove ustanove.\nRadionice, obilasci znamenitosti i druženja deo Dečije nedelje u Vranju\n20:04, 5. 10. 2020.\nDeca iz Vranja će od utorka, 6. oktobra, pa sve do petka, 9. oktobra imati priliku da učestvuju na radionicama, posete znamenitosti grada, druže se sa državnim reprezentativcem u više atletskih disciplina Kristijanom Stošićem, ali i da sade cveće i drveće u školskim dvorištima. Povodom obeležavanja Dečije nedelje školarci će do 10. oktobra moći da se upišu u gradsku biblioteku po sniženoj ceni od 200 dinara.\n08:05, 7. 10. 2019.\nKnjiževne večeri, predstave, radionice i druženja, deo su programa kojima će ustanove u Prokuplju, Svrljigu, Leskovcu, Pirotu i Vranju obeležiti Dečiju nedelju. Program se održava od 7. do 13. oktobra, a učešće je besplatno.\nBalkanska i deca iz Kine na “Radosti Evrope” u Nišu\n16:35, 8. 10. 2018.\nUz folklorne nošnje, šarene kostime i uz puno igre, Niš je po 11 put, kako navode organizatori, bio domaćin dela učesnika čuvenog praznika dečje igre i pesme “Radost Evrope”. Na koncertu “Susreti prijateljstva”, održanom za vikend u Nišu, nastupila su deca iz Rumunije, Bugarske, Makedonije i Srbije, ali i deca iz Kine kao specijalni gosti.\nPoetsko veče i radionice u Dečijoj biblioteci Niš\n11:52, 7. 10. 2015.\nOdeljenje knjige za decu Narodne biblioteke “Stevan Sremac” obeležava Dečiju nedelju raznim aktivnostima, od besplatnog upisa prvaka do poetske večeri i radionica.\nDečija nedelja u Prokuplju\n14:25, 13. 10. 2014.\nTokom predhodne nedelje tradicionalnu manifestaciju prokupačkog Doma kulture posetilo je više od 1.500 deteta, od čega je oko 1.000 mališana odgledalo dečiju predstavu „Lažni princ Petar Pan“.\n14:24, 1. 10. 2013.\nU organizaciji prokupačkog Doma kulture počela je manifestacija „Dečija nedelja“ koja će trajati 4 dana i kojom se obeležava Svetski dan deteta.\nDečija nedelja u Svrljigu\n13:24, 5. 10. 2012.\nPozorišnom predstavom, crtanjem na ulici, podelom igračaka, maskembalom i nizom drugih aktivnosti u Svrljigu je obeležena Dečija nedelja.\nCentralna manifestacija "Dečije nedelje"\n12:39, 5. 10. 2012.\nNa Trgu kralja Milana će se u subotu 6. oktobra od 10 do 14 časova održati centralna manifestacija "Dečije nedelje" u Nišu.\nPočela Dečija nedelja u Pirotu\n17:11, 3. 10. 2012.\nU svim školama u Pirotu prvi školski čas počeo je podsećanjem na sadržaj Konvencije o pravima deteta povodom Dečije nedelje.\nPočela dečija nedelja u Nišu\n13:20, 3. 10. 2012.\nU Narodnoj biblioteci "Stevan Sremac" početkom nedelje organizovan je kulturni program posvećen pravima dece.\nSređeno školsko dvorište u Rajčilovcu\n15:35, 7. 10. 2011.\nČlanovi organizacije „Mladi aktivisti“ učenicima četvorogodišnje OŠ "Georgi Dimitrov" nadomak Bosilegrada predali su na upotrebu uređeno i bezbedno školsko dvorište.


Zelenović: Grupa gradjana Smelo iz Loznice pristupila platformi Akcija\nBeta 6. jula 2021. 16:25\nPredsednik pokreta „Zajedno za Srbiju“ i inicijator Otvorene gradjanske platforme „Akcija“ Nebojša Zelenović saopštio je danas da je grupa gradjana „Smelo“ iz Loznice od danas deo te otvorene gradjanske platforme.\n„Reč je o partnerstvu sa organizacijom koja je prva ustala protiv Rio Tinta“, kazao je Zelenović u Loznici.\nKako se navodi u saopštenju, Zelenović je rekao da „Akcija“ nudi realna i ostvariva rešenja, dodajući da se u razgovoru sa ljudima „jasno vidi“ da očekuju da se opozicija ukrupni, da se pojave novi ljudi i da se ponudi program.\n„Mi program imamo, on nudi realna rešenja za prosvetu, zdravstvo, poljoprivredu, očuvanje životne sredine i sve druge važne sfere društva. Mi ovde nastupamo javno, iskreno i pošteno, to je put da se rešimo ovog primitivnog marketinga kojim se ubija volja ljudi da se bore i veruju u promenu, da izadjemo u normalne teme – one koje nude konkretna rešenja za svakodnevne probleme ljudi“, naveo je Zelenović.\nPrema njegovim rečima, program Akcije sadrži i plan kako da svaka kuća u Srbiji bude izolovana, odnosno da troši manje a vredi više, kao i da predvidja 200 evra po hektaru za svakog poljoprivrednika, ali i da se odnosi smeće iz svakog mesta i prečisti otpadna voda iz svakog domaćinstva.\nOn je pozvao „sve koji ne veruju“ da dodju u Šabac i da vide kako sve o čemu govori izgleda kada se praktično primeni.\nDragan Pajić iz Grupe gradjana „Smelo“ kazao je da ta organizacija predstavlja istinsku opoziciju koja se bori da gradjani Loznice žive bolje.\n„Mi smo tu zbog gradjana, tu smo da rešavamo njihove životne probleme. Naša organizacija Akciju vidi kao prirodnog partnera i saradnika. Politika koja podrazumeva nove ljude, nove ideje, rešavanje ključnih problema, a ne njihovo odlaganje“, rekao je Pajić.\nOn je dodao da veruje da će Akcija pomoći da se lokalne samouprave i država učine boljim mestom za život svih ljudi.\n„Odluku smo doneli zajednički i jednoglasno, neka od rešenja koja je gospodin Zelenović primenio u Šapcu u vreme njegovog mandata dale su nam veru da takve stvari možemo primeniti u Loznici, kao i širom Srbije“, rekao je Pajić.\nOtvorena gradjanska platforma Akcija osnovana je 5. juna u Beogradu, a čine je pokreti, grupe gradjana i političke stranke iz 60 opština i gradova u Srbiji, koje su se okupile oko programa „Zeleni dogovor za Srbiju“.\nOslobodjenje: Snimcima kriju povezanost sa kriminalom, potrebna…\nPravda za Stefana: Pozdravljamo pokretanje postupka protiv sudije…\nMinistar unutrašnjih poslova Srbije pitao ministra BIH o istrazi…\nGeorgiev: Niko ne traži puštanje Belivuka, Vulinove izjave –…\nBregu: Korupcija veliki problem regionu na putu ka Evropskoj…\nNarodna stranka: Utvrditi krivičnu i poltičku odgvornost za…\nDjordjević: Nametnuti Inckov zakon predstavlja nastavak…


MEI - Arhiva aktuelnosti - J. Joksimović: HR nastoji da se do kraja juna otvore poglavlja sa SRB\nJ. Joksimović: HR nastoji da se do kraja juna otvore poglavlja sa SRB\nMinistar za evropske integracije Jadranka Joksimović očekuje da će, i pored pomeranja Izveštaja o napretku za jesen, Evropska komisija i Hrvatska kao predsedavajuća, naći način da državama članicama predstave napredak Srbije u reformskim oblastima, kako bi do kraja hrvatskog predsedavanja Srbija otvorila bar neko od spremnih poglavlja.\nJoksimović je danas sa novoimenovanim ambasadorom Hrvatske u Beogradu Hidajetom Biščevićem razgovarala o procesu evropskih integracija Srbije, predsedavanju Hrvatske Evropskoj uniji, unapređenju odnosa dveju država, kao i o drugim aktuelnim temama od značaja za region.\nAmbasador Hrvatske je preneo Jadranki Joksimović uveravanja da Hrvatska kao predsedavajuća nastoji da obezbedi održavanje Međuvladine konferencije do kraja juna, na kojoj bi se otvorila nova pregovaračka poglavlja.\nKako je saopštilo Ministarstvo za evropske integracije, Joksimović je poželela dobrodošlicu i uspešan mandat Biščeviću, i naglasila značaj činjenice da je Hrvatska, tokom aktuelnog predsedavanja EU i u uslovima pandemije, među prioritetnim temama zadržala politiku proširenja i organizovala video-konferencijski Samit EU-Zapadni Balkan, koji je rezultirao Zagrebačkom dekleracijom.\n„Deklaracijom je potvrđena nedvosmislena podrška evropskoj perspektivi regiona, jedinstvo i solidarnost EU i ZB u doba krize, a najavljen je i investicioni plan EU za jesen kao podsticaj regionalnim projektima i privredama regiona“, istakla je Joksimović.\nBiščević je zahvalio na dobrodošlici i istakao da je upravo sastanak s resornim ministrom za evropske integracije jedan od prvih po stupanju na dužnost nakon predaje akreditiva predsedniku Srbije.\n„Moj mandat će upravo biti velikim delom usmeren na podršku evropskom putu Srbije i pomoć kroz razmenu iskustava“, poručio je Biščević.\nAmbasador je takođe podvukao da je za Hrvatsku politika proširenja EU i Zapadni Balkan jedan od prioriteta predsedavanja.\nGovoreći o dinamici procesa evropskih integracija u uslovima pandemije, Joksimović je istakla da Srbija očekuje da proces pristupanja država kandidata neće biti usporen, odnosno da će uspostavljeni okviri pregovora o članstvu biti poštovani.\nKako je naglasila, Srbija je sa 18 otvorenih poglavlja, od kojih su dva privremeno zatvorena, i još pet za koje su predate pregovaračke pozicije odmakla u procesu pristupanja.\nSagovornici su izrazili uverenje da, i pored postojanja nekih otvorenih pitanja, postoje brojne oblasti za saradnju Srbije i Hrvatske na korist građana, posebno kroz programe lokalne i prekogranične saradnje iz sredstava EU, kao i važne regionalne infrastrukturne projekte.\nPosebno su naglasili značaj pojačane privredne saradnje u cilju bržeg oporavka privrede dve zemlje u postpandemijskom periodu.


Izvor: Balkan Rock/Zabava arhiva vesti 10.10.2017 - Naslovi.net\nBalkan Rock 10.10.2017\nEksplozivni garažni postpunk-rock-stoner trio Repetitor nastupiće u subotu 14. oktobra u sali Apolo pančevačkog Doma omladine. Gosti na koncertu biće grupe Vizelj i Klotljudi iz Beograda. Ovog oktobra dvorana Apolo u Pančevu očekuje veliki broj… »\nMTV je objavio nominacije za željno iščekivanu dodelu MTV evropskih muzičkih nagrada, 2017 MTV EMA u okviru koje će biti dodeljena nagrada i za Best Adria Act. Ovogodišnji nominovani izvođači su vrbasko-beogradski sastav Ničim Izazvan, Sara Jo… »\nU četvrtak, 26. oktobra tekuće godine nemački rok bend Mother engine nastupa u beogradskom klubu Elektropionir. Uz nemački Mother engine, koji će krajem oktobra gostovati u Beogradu, nastupiće i mladi bend Celestial Bridge koji još uvek traži svoj… »


U nedelju referendum o otcepljenju dela Francuske - 02.10.2020, Sputnik Srbija\nBirači u Novoj Kaledoniji, francuskoj prekomorskoj teritoriji u južnom Tihom okeanu, odlučiće u nedelju na referendumu da li žele nezavisnost od Francuske. 02.10.2020, Sputnik Srbija\nsvet, vesti, nova kaledonija, francuska, referendum\n© Foto : PixabaySimboli Francuske\nBirači u Novoj Kaledoniji, francuskoj prekomorskoj teritoriji u južnom Tihom okeanu, odlučiće u nedelju na referendumu da li žele nezavisnost od Francuske.\nGlasanje u nedelju je ključno za određivanje budućnosti arhipelaga i njegovih 270.000 stanovnika, uključujući i domaće Kanake i potomke evropskih kolonizatora, prenosi AP.\nGlasanje je dugo planirano i usredsređeno na lokalna pitanja, ali dolazi u trenutku kada je nasleđe kolonijalizma pod novom lupom na globalnom nivou, nakon protesta poslednjih meseci protiv rasne nepravde inspirisane pokretom „Blek lajvs meter“ u SAD.\nNa nedeljnom referendumu više od 180.000 birača treba da odgovori na pitanje: „Da li želite da Nova Kaledonija stekne puni suverenitet i postane nezavisna?“ Nije objavljeno nijedno istraživanje javnog mnjenja, ali pre dve godine je 56,4 odsto glasača na sličnom referendumu odlučilo da održi veze sa Parizom umesto da podrži nezavisnost.\nAko se glasači u nedelju odluče za nezavisnost, počeće neodređeni prelazni period kako bi se arhipelag mogao pripremiti za svoj budući status. U suprotnom, Nova Kaledonija će ostati francuska teritorija i samim tim deo Evropske unije.\nAktivisti za nezavisnost žele da sve suverene moći, uključujući pravosuđe, policiju, vojsku, valutu i spoljne odnose, budu prenete sa Francuske u Novu Kaledoniju, dok za pristalice odgovora „ne“ prekidanje veza sa Francuskom nije opcija, prenosi Tanjug.


UNHCR prekida operacije u pretrpanom migrantskom kampu zbog borbi kod Tripolija\nSvet Autor:Beta/AFP/AP30. jan. 202023:44 > 23:52\nUN agencija za izbeglice (UNHCR) u Libiji objavila je da prekida svoje operacije u prenatrpanom migrantskom kampu iz bezbednosnih razloga pošto jačaju borbe blizu glavnog grada Tripolija.\nUN je prvobitno otvorio svoj tranzitni centar u Tripoliju kao alternativu ozloglašenim libijskim pritvornim centrima za migrante koji čekaju da se vrate u zemlju ili da ih premeste.\nPritvorni objekti u Libiji koje vode različite paravojne grupe postali su sinonim za zloupotrebu i eksploataciju očajnih tražilaca azila od strane boraca ili krijumčara.\nMeđutim i UN centar u Tripoliju ubrzo je postao kompleksna i opasna operacija.\nObrazlažući zatvaranje centra šef misije UNHCR-a u Tripoliju Žan-Pol Kavalijeri je naveo da se vežbe policije i vojske odvijaju samo nekoliko metara od mesta gde su smešteni migranti. Ranije ovog meseca zalutale granate pale su unutar kompleksa.\n„Strahujemo da bi ceo taj deo mogao da postane vojni cilj čime bi se dalje ugrozili životi izbeglica, tražilaca azila i drugih civila“, rekao je Kavalijeri.\nIako je to na papiru UN-ov objekat centar zapravo kontrolišu moćne lokalne paravojne grupe povezane sa vladom čije sedište je u Tripoliju.\nU centru se nalazi 1.200 migranata, među kojima su i stotine onih koji su tražili da se sklone od zloupotrebe u drugim pritvornim centrima, što je duplo više od kapaciteta.\nUslovi su očajni, desetine pacijenata od tuberkuloze leže u prljavim sobama, kanalizacija se preliva, a naoružani čuvari su pretvorili centar u zatvor a ljudi su gladni pošto su smanjene isporuke hrane. U pripremi za zatvaranje centra UNHCR je naveo da će premestiti desetine izbeglica koji su na programu za premeštanje, na bezbednije lokacije, bez navođenja gde.\nTakođe je obećano da će stotine drugih biti evakuisano u „urbane oblasti“ Libije, uključujući 400 tražilaca azila koji su pobegli iz pritvornog centra pogođenog u vazdušnim napadima u julu.\nSvi migranti će dobiti novac i lekarsku pomoć od UNHCR-a.\nKavaljeri je rekao da UNHCR nastavlja druge operacije u Libiji punim tempom i da se nada da će nastaviti rad u prihvatnom centru kada bude bezbedno.\nUprkos prekidu vatre i jačanju medjunarodnih napora da se okonča sukob, nasilje jača pošto snage na istoku zemlje nastavljaju opsadu Tripolija u pokušaju dau tom gradu otmu vlast od vlade, koju podržava UN. U poslednjoj ofanzivi raseljeno je preko 150.000 ljudi.\nPosle zločina koji je potresao Španiju, majka ubijenih devojčica objavila pismo


Vučić: Haški zahtev napravio problem Srbiji\nIzvor: RTS, 13.Feb.2016, 13:31\nUvek ću doneti najbolju odluku za Srbiju, rekao je premijer Aleksandar Vučić odgovarajući na pitanje novinara o Haškom tribanalu i izricanju presude Vojislavu Šešelju.\nPremijer Srbije Aleksandar Vučić rekao je da je veliki problem način na koji se Haški tribunal ponaša prema Srbiji i to što baš sada traže izručenje Vojislava Šešelja – u jeku izborne kampanje.\n"U srcu ili u jeku >> Pročitaj celu vest na sajtu RTS << izborne kampanje je da li da pomognemo desničarima, ili da rušimo tebe, šta god da kažete potpuno je svejedno. Tako da oni koji su želeli da naprave problem Srbiji, nedvosmisleno su ga napravili. Da li mi je lako da donesem bilo kakvu odluku, pošto znam kako će to da ide od jednog do drugog te će svi odgovorni i koji se pitaju u skladu po zakonom da prebace do mog stola i doneću odluku najbolju za Srbiju, uvek", rekao je premijer na otvaranju regionalnog centra Koka Kole.\nPremijer je u izjavi novinarima ukazao da na njegovo pismo sa molbom da Zdravko Tolimir bude pušten na privremenu slobodu, uz sve garancije države, upućenom pre četiri meseca, niko nije odgovorio, i da način na koji se Hag ponaša prema Srbiji predstavlja problem kako za državu, tako i za njega lično.\n"Kako da objasnim ljudima u Srbiji kako je moguće da jedan čovek strada, a da nam Hag ništa ne objasni", upitao je Vučić.\nKaže da izveštaj iz Haškog tribunala da je general Zdravko Tolimir umro prirodnom smrću nije odgovor koji je Srbija tražila u dopisu koji je poslao.\nVučić je primetio da to nije odgovor na pitanje zašto je Tolimir umro i zašto nije pušten na zahtev Beograda od pre četiri meseca, kojim je traženo da se pusti iz pritvora kako bi se lečio, a zatim prokomentarisao:\n"Naravno da je umro prirodnom smrću, nismo ni mislili da je od krstareće rakete", rekao je Vučić, dodajući da su pitanja nakon toga, posebno u domaćoj javnosti, više znak da je ovde ljudima važnije da ruše vlast, nego da se pobrinu za život Tolimira.\n"Srbija zna svoje i domaće i međunarodne obaveze, ali izgleda da Srbija mora neke druge u svetu da podseća na njihove obaveze, a to je da štite život i ljude", zaključio je premijer.\n"Ni govora o pomirenju s Miškovićem"\nPremijer je odbacio kao neumesne spekulacije o navodnom pomirenju sa Miroslavom Miškovićem, a, komentarišući to što političari na funkcijama znatno poprave svoje materijalno stanje, poručio je da on lično, po odlasku sa funkcije, neće "biti ni dinar teži", nego što je sada.\nIstakao je da nije ni u kakvim "kombinacijama", posebno odbacujući priče o navodom pomirenju sa Miroslavom Miškovićem.\n"Treba da se stide oni koji tako govore, verovatno polaze od sebe", primetio je Vučić podvukavši da je ponosan koliko se borio za Srbiju.\nNa pitanje kako komentariše to što političari koji odu sa funkcije bivaju nekoliko miliona teži, odgovrio je: "Hvala što mi predviđate kraj, ali neću biti teži ni za dinar, ni milionima, ni bilo čime. Uvek ću da odgovorim na svako pitanje, a vi milione tražite na drugoj strani".\n"Neuporedivo sam relaksiraniji od kada je odlučeno da idemo na izbore, iako briga brigu sustiže. Radio sam marljivo, nema sumnje da sam pravio i greške, ali nisam se obogatio i nikada neću napuštati zemlju", poručio je Vučić.\nRekao je da će odluka o izborima biti doneta početkom marta, a da onda predsednik, predsednica Narodne skupštine, i predsednik pokrajinske skupštine treba da donesu odluku o izborima.\n"Pretpostavljam da će svi izbori biti održani istog dana, i ne mislim da je nerealno da budu u aprilu", rekao je premijer.\nIstakao je da svoju zemlju voli najviše na svetu, da namerava da joj služi i dalje, a da će o tome odlučiti građani.\n"Sramota me je od nepismenih ljudi, koji mrze Srbiju"\nVučić nije želeo da komentariše optužbe iz Demokratske stranke, prema kojima je senator Džon Mekejn koji je juče bio gost Beograda sarađivao sa Islamskom državom.\n"Sramota me je da komentarišem tako nešto, ali smarota me je i od nepismenih ljudi koji čak ne umeju da čitaju, ni da razumeju to što čitaju, a koji toliko mrze Srbiju da mrze i one koji su nam gosti i zato je bolje da ništa ne govorim", rekao je Vučić.\nPremijer je rekao da je sa senatorom Mekejnom i ostalim članovima delegacije američkog Kongresa razgovarao i o odnosima Srbije sa SAD, Rusijom i EU, da je rekao ono što inače javno govori, te da misli da je najbolje kad političari svoje stavove ne kriju.\n"Kao što sam Putinu rekao da je Srbija na evropskom putu, tako sam i američkim prijateljima rekao da je Unija naš strateški cilj, a da želimo da čuvamo naše odnose sa Rusima", dodao je premijer.\nIstakao je da je mnogo toga naučio od senatora. "Nisam malo zabrinut zbog stanja u Siriji i globalnoj politici", rekao je Vučić.\nPomoć za poslove, a ne socijala za snaje i šurnjaje\nBilo bi dobro kad bismo ljudima mogli da objasnimo da ne smeju da pitaju "kad ću dobiti posao", već kad će država da stvori bolje uslove za startap kompanije, kada će se dozvole dobijati brže da možemo da radimo, ocenio je Vučić.\nUpitan šta treba učiniti da se podstiče preduzetnički duh, Vučić je rekao i da moramo urednije da plaćamo porez, koji je, kako je primetio, značajno manji nego u zemljama okruženja, ali, dodao je, moramo gerenalno da budemo pozitivniji i da gledamo u budućnost.\nPodsetio je da je ove godine vlada za male i srednje kompanije odvojila milijardu i po dinara, da će davati povoljne kredite, da će biti podsticaja i u poljoprivredi, ali da se moramo naučiti da to što država daje zaista treba da ide za proizvodnju, za novi kombajn, za navodnjavanje, a ne da se tretira kao "socijalna pomoć za snaje i šurnjaje".\n"To su stvari koje ćemo da menjamo, a da li ćemo da uspemo, videćemo", poručio je Vučić.\nRekao je da je prošle godine zabeležen značajan rast industrijske proizvodnje od 8,2 odsto, kao i prerađivačke industrije - 5,3, procenta. "To su odlične vesti, koje govore dobro o našoj zemlji i budućnosti", rekao je Vučić u razgovoru sa novinarima.\nVečernje novosti: Vučić opet u haškim kleštima\nVučić: Način na koji se Hag ponaša prema Srbiji je veliki problem\nIzvor: Večernje novosti, 13.Feb.2016\nPredsednik Vlade Srbije Aleksandar Vučić izjavio je danas da je veliki problem način na koji se Haški tribunal ponaša prema Srbiji. "To za mene predstavlja veliki problem, zato što ne mogu da objasnim ljudima u Srbiji zašto jedan čovek umre, a da nam Hag ništa ne objasni, a da nam onda kažu...\nDan pre: 12.Feb.2016\nDan posle: 14.Feb.2016